1 Mufundi wa mukanda eu udi umanyisha Teofilo mudiye umufundila
1 Teofilo, mu mukanda wa diambedi nakafunda malu onso akabanga Yesu kuenza ne kuyisha bantu 2 tô ne ku dituku diakangatshibueye mu diulu, hakamaneye kuambika bapostolo bakasunguleye mikenshi yandi kudi Nyuma Muimpe.
Malu akenza Yesu hakabikeye ku lufu
3 Hakamaneye kukenga, wakamueneka kudibo ne muoyo, bimanyinu bia bualu ebu biakadi bia bungi, wakamuenekamueneka kudibo nunku matuku makumi anai wamba malu a bukelenge bua Nzambi. 4 Hakadisangisheye n’abo, wakabambila bikole ne, Kanumuki mu Yelushalema, kadi nuindile mulayi wa Tatu unuakunvua kundi. 5 Bulelela, Yone wakabatiza bantu ne mai, kadi matuku kêna mashale a bungi anuabatijibua mu [1] Nyuma Muimpe.
6 Hakadisangishabo nunku, bakamukonka ne, Mukelenge, wewe neuhingishile Isalele bukelenge katataka, anyi ? 7 Yeye wakabambila ne, Kumanya kua bikondo ne bidimu biakusungula Tatu mu bukokeshi buandi kambualu buenu. 8 Kadi nuenu nenuangate bukole, hanuhuekela Nyuma Muimpe ham’bidi henu ; nenuikale bamanyi banyi mu Yelushalema ne mu Yudaya yonso ne Samalea ne kunfudilu kua buloba. 9 Hakambeye dî edi, hakadibo bamutangila, wakangatshibua mu diulu ; ditutu diakamuangata, kabakamumona kabidi. 10 Hakadiye uya, bakatangila mu diulu talala ; monai, balume babidi bimane ha buihi n’abo baluate bilulu bitoke tô ; 11 ne bakamba ne, Nuenu Bena Galela, nudi bimane nutangidila mu diulu tshinyi ? Yesu eu wakadi n’enu wakubandishibua mu diulu, nealue kabidi bu munuakumumona ubanda mu diulu.
Bantu ba Yesu badi bindila Nyuma Muimpe
12 Hashishe bakahingana mu Yelushalema bafuma ku mukuna udibo babikila ne, Oleve, udi biau hehi ne Yelushalema, bu ntanta wa luendu lua dituku dia Lumingu lua Bayuda. 13 Hakahinganabo, bakabanda mu nsubu wa mulu, muakadi muikale Petelo ne Yone ne Yakobo ne Andele ne Filipo ne Toma ne Bâtolomayo ne Matayo ne Yakobo muana wa Alafayo ne Simona muena Lukunukunu ne Yuda wa Yakobo. 14 Buonso buabo bakadi ne mitshima muomumue, bakananukila kutendelela Nzambi, ne bakashi, ne Malia mamu wa Yesu, ne bana babo ne Yesu.
Badi basungula Matia
15 Mu matuku â Petelo wakimana munkatshi mua bana babo ba mu Kilisto, bakadi badisangishe nunku bu lukama ne makumi abidi, yeye wakamba ne, 16 Bana betu, buakadibo n’abo mbua kushikisha dî didi difunda mu Mukanda wa Nzambi, diakambabo bua Yudasa diambedi kudi Nyuma Muimpe mukana mua Davidi, yeye wakadi mulombodi wa bakuatshi ba Yesu. 17 Bakadi bamubala n’etu, wakadi mumane kuangata luandi luseke lua mudimu eu. 18 (Muntu eu wakasumba muaba ku difutu dia bubi buandi ; wakahona mutu munshi, wakahandika hankatshi, mala andi onso akahatuka. 19 Bena Yelushalema bonso bakamanya bualu ebu ; ebu mbualu buakabikidilabo muaba au ne, Akeledama, kukudimuna kua muaku ne, Muaba wa Mashi.) 20 Bakafunda mu Mukanda wa Misambu ne,
« Nsubu wandi ashale hatuhu, Muntu kikadimu »[2] ; — ne, « Mukuabo angate butangidi buandi »[3].
21 Balume bakuabo bakadi bendakana n’etu matuku onso akadi Mukelenge Yesu utambakana munkatshi muetu, 22 babangile ku dibatiza diandi kudi Yone tô ne ku dituku diakangatshibueye kutudi bua kuya mu diulu ; budi umue wabo n’abo mbua kusungudibua bua kuikaleye mumanyi n’etu wa dibika diandi ku lufu. 23 Bakimanyika babidi, Yosefe wakadibo babikila ne, Bâsaba, wakadi biandi ne dinga dina ne, Yusto, ne Matia. 24 Bakatendelela Nzambi bambe ne, Wewe, Mukelenge, ngudi mumanye mitshima ya bantu bonso, utuleshe wa babidi aba umue uwakusungula, 25 bua kuangateye muaba mu mudimu eu ne mu bupostolo muakahonena Yudasa bua kuyeye ku muaba wandi muine. 26 Bakabelela nshobo, nshobo yakakuata Matia ; bakamubala ne bapostolo dikumi ne umue.
2 Nyuma Muimpe wa Nzambi udi ulua
1 Hakalua dituku dia Pentekoste, buonso buabo bakadi hohamue mu muaba umue. 2 Tshiona tshiakafuma lubilu mulu bu tshihehele tshikole tshihita, tshiakûsha mu nsubu muonso muakadibo bashikame tente. 3 Ndimi mihanduluke yakamueneka kudibo, yakadi bu kahia, kakashikama ha mutu ha muntu ne muntu. 4 Buonso buabo bakadi bûle tente ne Nyuma Muimpe, bakabanga kuakula miaku mikuabo bu muakabaha Nyuma dî dia kuambabo.
5 Mu Yelushalema muakadi mushikame Bena Yuda bakadi bananukila kutendelela Nzambi, ba mu bisamba bionso bia ha buloba. 6 Hakunvuabo tshiona etshi, bantu ba bungi bakunguila hamue, bakakema, bualu bua muntu ne muntu wakunvua bakula muaku wandi. 7 Bakadi balubakana, bakadi batamba kukema ne, Tangilai, bantu aba badi bakula nunku kaBena Galela, anyi ? 8 Tudi tunvua, muntu ne muntu, muaku wandi wa kuakatulelabo munyi ? 9 Bena Pâtia ne Bena Madai ne Bena Elama, ne badi bashikame mu Mesopotamia, ne mu Yudaya ne mu Kapadokia, ne mu Ponto ne mu Asia, 10 ne mu Fugia ne mu Pampulia, ne mu Ejipitu ne mu nseke ya Libue ne Kulene, ne ba ku Lomo badi basomba kunoko, ne Bena Yuda ne ba bende bakitabusha bualu bua Bena Yuda, 11 ne Bena Kulete ne Bena Alaba, tudi tunvua bantu aba bamba mianda minene ya Nzambi mu miaku yetu. 12 Buonso buabo bakadi batamba kukema, mitshima yabo yakalubakana, bakakonkangana ne, Bualu ebu budi munyi ? 13 Kadi bakuabo bakaseka, bakamba ne, Badi bakuatshike maluvu mahiamahia.
Petelo udi wambila bantu bualu bua Yesu Musungidi wabo
14 Kadi Petelo wakimana ne bapostolo dikumi ne umue, wakabandisha dî diandi, wakabambila ne, Nuenu Bena Yudaya ne buonso buenu badi bashikama mu Yelushalema, numanye bienu bualu ebu, nunvue mei anyi. 15 Bantu aba kabena bakuatshike maluvu bu munudi nuamba bienu, bualu bua diba didi anu ha tshitema ; 16 kadi ebu mbualu buakambabo kudi muprofete Yoele ne,
17 « Nzambi udi wamba ne, Halua matuku a kunshikidilu,
Nengitshikishile bantu bonso Nyuma wanyi,
Bana benu balume ne bana benu bakashi nebambe malu adi kâi manze kulua,
Bansongalume benu nebamone bikena kumona,
Bakulumpe benu nebalote bilota,
18 E, halua matuku au nengitshikishile bahika banyi balume ne bahika banyi bakashi
Nyuma wanyi, nebambe malu adi kâi manze kulua.
19 Nendeshe bantu malu a kukema mu diulu
Ne bimanyinu ha buloba,
Mashi, ne kahia, ne dibungibungi dia muinshi.
20 Diba nedikudimunyibue mîdima, Ne ngondo mashi,
Diambedi dituku dia Mukelenge kadî dianze kulua,
Adi ndituku dinene dia kukema.
21 Halua bualu ebu, watela dina dia Mukelenge neasungidibue ».[4]
22 Nuenu Bena Isalele, unvuai mei â : Yesu wa ku Nazaleta, muntu mujadikibue kudi Nzambi ku mesu kuenu bua malu makole akenzeye ne malu a kukema ne bimanyinu biakamuenzesha Nzambi munkatshi muenu, bu munudi bamanye ; 23 yeye wakadi mufila bu muakadi meshi akasungula Nzambi ne bu muakadi budianjidi kumanya buandi, nuenu - nuakuenzesha bianza bia bantu babi bua kumutekabo ku mutshi mutshiamakane ne bua kumushihabo. 24 Nzambi wakamubisha, mumane kusulula nkanu ya lufu, bualu bua kakadi mua kusuikibua kudilu tshiendelele. 25 Bualu bua Davidi udi wamba bualu buandi ne,
« Nakumona Mukelenge ku mesu kuanyi matuku onso ;
Bualu bua yeye udi ku tshianza tshianyi tshia balume bua meme tshî muzakale.
26 Nunku mutshima wanyi wakusanka, ludimi luanyi luakuamba disanka dianyi ;
Ne bualu bukuabo, mubidi wanyi neulale ne ditekemena,
27 Bua wewe kuena ushîa muoyo wanyi mu Muaba wa Bafue,
Kuena ufila Webe wa Tshijila bua kuboleye.
28 Wewe wakunmanyisha nshila ya muoyo ;
Neungûshe tente ne disanka ku mesu kuebe ».[5]
29 Bana betu, ndi mua kunujukuila bualu bua nkambua wetu Davidi ne, Yeye wakafua, bakamujika, lukita luandi ludi munkatshi muetu tô ne katataka. 30 Yeye wakadi muprofete, wakamanya biandi ne, Nzambi wakaditshiha ne, Nenshikike kankanunuina ka munda muebe ha nkuasa webe wa butumbi ; 31 bua yeye wakadianjila kutangila bualu ebu diambedi, wakamba bua dibika dia Kilisto ku lufu ne, Kabakamushîa mu Muaba wa Bafue, mubidi wandi kawakabola. 32 Yesu eu, Nzambi wakamubisha ku lufu, buonso buetu tudi bamanyi ba bualu ebu. 33 Yeye, mumane kubandishibua ku tshianza tshia balume tshia Nzambi, mumane kuangata mulayi wa Nyuma Muimpe kudi Tatu, wakuitshikisha bualu ebu bunudi numona ne bunudi nunvua.
34 Bualu bua Davidi kakabanda mu diulu, kadi yeye mene wakamba ne,
« Mukelenge wakambila Mukelenge wanyi ne,
Shikama ku tshianza tshianyi tshia balume
35 Tô ne hanavuisha badi n’ebe lukuna tshitekelu tshia munshi mua makasa ebe ».[6]
36 Ka Bena Isalele bonso bamanye bushua ne, Nzambi wakuvuisha Yesu eu unuakushiha ku mutshi mutshiamakane Mukelenge ne Kilisto kabidi.
Bu muakakudimunabo mitshima yabo
37 Hakunvuabo dî edi, mitshima yabo yakanyingalala, bakakonka Petelo ne bapostolo bakuabo ne, Bana betu, netuenze tshinyi ? 38 Petelo wakabambila ne, Kudimunai mitshima yenu, nubatijibue buonso buenu mu dina dia Yesu Kilisto bualu bua kunujimishilabo mibi yenu ; nunku nenuangate kuha kua Nyuma Muimpe. 39 Mulayi wa bualu ebu udi kunudi ne kudi bana benu balela ne kudi bonso badi kule, kudi bonso mene babikila Mukelenge Nzambi wetu kudiye. 40 Yeye wakabambila mei makuabo a bungi, wakabadimusha ne, Disungilai kudi ba mu tshikondo etshi tshia tshitshu. 41 Bakitabusha dî diandi bakabatijibua. Dituku adi bantu bu binunu bisatu bakadikungisha n’abo. 42 Bobo bakananukila kuikala mu dilongesha dia bapostolo ne mu buobumue, ne mu kutshibula kua bidia ne mu kutendelela kua Nzambi.
Malu akenza bena kuitabusha
43 Buowa buakabakuata buonso buabo ; bapostolo bakenza malu a kukema a bungi ne bimanyinu. 44 Bena kuitabusha bonso bakadi ne mitshima muomumue, bakasangisha bintu biabo hohamue ; 45 bakahana madimi abo ne bintu, bakabiabanyina bantu bonso bu muakadi muntu yonso n’abi bualu. 46 Ku dituku ku dituku bakadi bananukila kudisangisha mu ntempelo, ne mutshima umue, ku nsubu yabo bakadi batshibula bidia, bakadi badia bidia biabo ne disanka ne mitshima ya kanemu, 47 bakadi batumbisha Nzambi, bakadi ne diakalengele kudi bantu bonso. Ku dituku ku dituku Mukelenge wakadi usangisha kudibo bakuabo bakadi basungidibua.
3 Badi bakolesha njeku
1 Petelo ne Yone bakadi babanda ku ntempelo hakadi diba dia kutendelela Nzambi, diba ha isatu. 2 Muntu mulume mulela njeku wakadi mutuala kudi bantu, bakadi bamuteke ku dituku ku dituku ku tshibi tshia ntempelo tshidibo babikila ne, Tshimpe, bua kulombeye bakadi babuela mu ntempelo bintu. 3 Hakamoneye Petelo ne Yone bamba kubuela mu ntempelo, wakabalomba tshintu. 4 Petelo wakamutangila talala, ne Yone kabidi, wakamba ne, Ututangile. 5 Yeye wakabunvuila, utekemena ne, Nebampe tshintu. 6 Kadi Petelo wakamba ne, Tshiena ne argent ne ngolo, kadi tshindi n’atshi, nenkuhetshi. Mu dina dia Yesu Kilisto wa ku Nazaleta, enda biebe. 7 Wakamukuata ku tshianza tshia balume, wakamubisha ; makasa andi ne tuhombo biakakola lubilu. 8 Wakajuka lukasa, wakimana, wakabanga kuenda, wakabuela n’abo mu ntempelo, wenda, utuhika, utumbisha Nzambi. 9 Bantu bonso bakamumona wenda utumbisha Nzambi ; 10 bakamumanya ne, Nyeye wakadi ushikama ku Tshibi Tshimpe tshia ntempelo ulomba bintu ; bakatamba kukema bua bualu buakalua kudiye.
Petelo udi wambila bantu bualu bua Yesu
11 Hakadi njeku uhukila Petelo ne Yone, bantu bonso bakabunguila mu mbalanda udibo babikila ne, Wa Solomo, batamba kukema. 12 Hakamona Petelo bualu ebu, wakambila bantu ne, Nuenu Bena Isalele, bualu ebu budi bunukemesha munyi ? Nudi nututangidila talala tshinyi, bu tuetu mbakuendesha muntu eu ku bukole buetu anyi ku buimpe buetu ? 13 Nzambi wa Abalahama ne wa Isaka ne wa Yakoba, Nzambi wa bankambua betu, yeye wakatumbisha Muana wandi Yesu, unuakufila, ne unuakuhidia ku mesu kua Pilato, hakasueye kumulekela. 14 Nuenu nuakuhidia Udi wa Tshijila ne Muakane, nuakulomba bua kunuhabo muntu mushihianganyi ; 15 nuakushiha Mukelenge wa muoyo, wakabishabo ku lufu kudi Nzambi, tuetu tudi bamanyi ba bualu ebu. 16 Bualu bua ditabusha dia mu dina diandi, dina diandi diakukolesha muntu eu unudi nutangila ne unudi bamanye ; bulelela, ditabusha diakufuma kudiye ndiakumuha bukole ku mesu kua buonso buenu. 17 Bana betu, ndi mumanye ne, Nuenu nuakuenza bualu ebu mu dituhakana dienu, bu muakuenza badi ku mutu kuenu. 18 Kadi malu akamba Nzambi diambedi mukana mua baprofete bandi bonso ne, Kilisto wanyi neakenge, yeye wakashikisha nunku. 19 Kudimunai mitshima yenu, andamukai kabidi, bua mibi yenu ijimishibue ; bua bikondo bia kunukankamasha bifume ku mesu kua Mukelenge, 20 ne bua yeye atume Kilisto wakunusunguileye, Yesu mene. 21 Budiye n’abu mbua kushala mu diulu tô ne halua bikondo bia kujadikabo tshiakabidi malu onso akamba Nzambi mukana mua baprofete bandi ba tshijila kale kale tô ne katataka. 22 Mose mene wakamba ne, « Mukelenge Nzambi neanubishile muprofete wa munkatshi mua bana benu, bu muakambisheye meme ; nenutumikile mei andi onso anuambileye. 23 Muntu yonso wahidia kutumikila mei a muprofete au nebamubutule munkatshi mua bantu »[7]. 24 Bulelela, baprofete bonso, ku Samuele tô ne ku bakamulonda, bungi buabo bakadi bamba, bakamba bua matuku â kabidi. 25 Nuenu nudi bana ba baprofete, ne ba dihungila dia Nzambi diakahungeye ne bankambua benu, wambila Abalahama ne, Bisamba bionso bia ha buloba nebisanke bualu bua tunkanunuina tuebe. 26 Nzambi mumane kubisha Muana wandi diambedi, wakamutuma kunudi bua kunusankisheye, hanumusheye muntu ne muntu ku mibi yandi.
4 Badi babanga kukengesha bantu ba Yesu
1 Hakadibo bambila bantu dî edi, bakuidi banene ne kahita ka ntempelo ne Basadoke bakalua kudibo ; 2 bakadi ne tshishi bualu bua bakadi bayisha bantu, bakadi bamba bua dibika dia ku lufu bualu bua Yesu wakabika. 3 Bakabakuata, bakababuesha mu nsubu wa lukanu tô ne hakatshiabu, bualu bua diba diakamba kubuela. 4 Kadi ba bungi bakunvua dî bakitabusha ; bungi bua balume buakakumbana bu binunu bitanu.
Badi baya ne Petelo ne Yone ku tshilumbu
5 Hakatshiabu, bakokeshi babo ne bakulu ne bafundi bakadisangisha mu Yelushalema ; 6 Ana, muakuidi munene wakadiku, ne Kayafa, ne Yone, ne Alesandelo, ne ba mu tshiota tshionso tshia muakuidi munene. 7 Hakimanyikabo Petelo ne Yone munkatshi muabo, bakabakonka ne, Nuakuenza bualu ebu ne bukole kai, anyi mu dina dia nganyi ? 8 Petelo mûle tente ne Nyuma Muimpe, wakabambila ne, Nuenu bakokeshi ba bantu, ne bakulu, 9 biatulumbuluishabo lelu bua bualu buimpe buakuenzelabo muntu wa mubidi mutekete mudiye mukoleshibue ; 10 buonso buenu ne Bena Isalele bonso numanye ne, Mu dina dia Yesu Kilisto wa ku Nazaleta, unuakashiha ku mutshi mutshiamakane, wakabisha Nzambi ku lufu, mu dina edi mene mudi muntu eu, udi muimane ku mpala kuenu, mukoleshibue. 11 Yesu udi dibue diakahidiabo kunudi nuenu bibaki ba nsubu, kadi diakatekabo ku mutu kua ditumba[8]. 12 Mu munga muntu yonso kamuena luhandu, bualu bua kakuena di-nga dina munshi mua diulu, diha bantu, didi dimanye mua kutusungila.
Badi bakanda Petelo ne Yone
13 Hakamonabo dikima dia Petelo ne Yone, hakamanyabo ne, Kabena bamanye mikanda, badi bantu hatuhu, bakakema ; bakabamanya ne, Mbakadi ne Yesu. 14 Hakamonabo muntu mukoleshibue muimane n’abo, kabakamanya mua kuamba dî. 15 Hakabambilabo ne, Umukai ha tshilumbuluidi, bakadi bebeshangana ne, 16 Netuenzele bantu aba tshinyi ? Bulelela, bonso badi bashikama mu Yelushalema badi bamanye ne, Bantu aba bakuenza tshimanyinu tshidi tshimanyibua ; katuena bamanye mua kutshivila. 17 Kadi bua bualu ebu kabutangadiki munkatshi mua bantu, tubakanyinai ne, Kanuambidi muntu bualu mu dina edi kabidi tshiendelele. 18 Bakababikila, bakabambila bikole ne, Kanuambidi bantu bualu mu dina dia Yesu, kanubayishi. 19 Kadi Petelo ne Yone bakabakudimuna ne, Nusungule budi buakane ku mesu kua Nzambi, kutumikila dî dienu anyi dî dia Nzambi ; 20 bualu bua katuena bamanye mua kuenza bualu bukuabo, anu kuambila bantu malu atuakumona ne atuakunvua. 21 Hakabakanyinabo kabidi bikole, bakabalekela, kabakamona bualu bua kubakengeshila, bakatshina bantu ; bualu bua bantu bonso bakadi batumbisha Nzambi bua muanda wakenjibua. 22 Muntu wakenzelabo tshimanyinu etshi tshia kuondahibua wakadi bidimu makumi anai bisambuke.
Bena Kilisto badi bûle tente kabidi ne Nyuma Muimpe
23 Hakabalekelabo, bakahingana kudi bana babo, bakabamanyisha malu onso akabambila bakuidi banene ne bakulu. 24 Hakunvuabo dî edi, bakatumbisha Nzambi ne mutshima umue, bakamba ne, Mukelenge wetu, wewe wakafuka diulu ne buloba ne mai manene ne bintu bionso bidimu ; 25 wewe wakamba kudi Nyuma Muimpe mukana mua tatu wetu Davidi, muntu webe ne,
« Bisamba bia bende biakufunyina bulobo tshinyi ?
Bantu bakuelela meshi a malu a hatuhu tshinyi ?
26 Bakelenge ba ha buloba bakutantamana bua kuluangana,
Banfumu bakudisangisha bua
Kuelela Mukelenge ne Kilisto wandi tshifufu »[9].
27 Bulelela, mu musoko eu, Helode ne Pontio Pilato ne bisamba bia bende ne Bena Isalele bakadisangisha bua kuelela Muana webe wa tshijila Yesu, uwakela manyi ha mutu, tshifufu, 28 ne bua kuenza malu onso akasungula tshianza tshiebe ne mutshima webe diambedi ne, Alue. 29 Mukelenge, bua malu a mpindiu, utangile dikanyina diabo ; uhe bantu bebe mitshima ya kuamba dî diebe ne dikima dikole, 30 hautshidi wolola tshianza tshiebe bua kuondaha bantu ; bimanyinu ne malu a kukema bienjibue mu dina dia Muana webe wa tshijila Yesu. 31 Hakatendelelabo Nzambi nunku, muaba wakadibo badisangisha wakakankishibua ; buonso buabo bakadi bûle tente ne Nyuma Muimpe, bakamba dî dia Nzambi ne dikima.
Malu akenza bena kuitabusha
32 Tshisumbu tshia bakadi bitabusha tshiakadi ne mutshima ne musûke umue ; kakuakadi muntu umue wakamba ne, Bintu bindi n’abi mbianyi nkayanyi ; kadi bakasangisha bintu bionso hohamue. 33 Bapostolo bakadi bamba ne bukole bua bungi bua dibika dia Mukelenge Yesu ku lufu, ngasa wa bungi wakadi n’abo bonso. 34 Munkatshi muabo kamuakadi muntu wakadi ukengela tshintu ; bualu bua bakadi ne madimi anyi nsubu, bakabihana, bakadi balua ne mushinga wa biakahanabo, 35 bakadi bauteka ku makasa a bapostolo ; bakadi babanyangana muntu ne muntu bu muakadiye n’atshi bualu.
36 Muntu wakadiku, dina diandi Yosefe, bapostolo bakamuidika dinga dina ne, Bânaba (kukudimuna kua muaku ne, Muana wa Busambi), Muena Lewi, mulela ku Kupulio ; 37 wakadi ne budimi, wakabuhana, wakalua ne mushinga, wakauteka ku makasa a bapostolo.
5 Anania ne Sapila
1 Muntu wakadiku, dina diandi Anania, ne mukashi wandi Sapila, wakahana tshintu tshiakadiye n’atshi, 2 wakasokoka tshituha tshia mushinga, mukashi wandi wakadi mumanye bualu ebu ; Anania wakalua ne tshinga tshituha, wakatshiteka ku makasa a bapostolo. 3 Kadi Petelo wakamba ne, Anania, bualu kai Satana wakûsha mutshima webe tente bua wewe kudinga Nyuma Muimpe ne bua kusokoka tshituha tshia mushinga wa budimi ? 4 Hakadi budimi mu tshianza tshiebe, kabuakadi buebe, anyi ? Hawakubuhana, mushinga wabu kawakadi webe, anyi ? Wakuelelangana meshi a bualu ebu mu mutshima webe munyi ? Kuakudinga bantu, wakudinga Nzambi. 5 Hakunvua Anania mei â, wakahona hanshi, wakahuola muoyo wandi ; buowa bunene buakakuata bantu bonso bakunvua bualu ebu. 6 Bansongalume bakabika, bakamunyengela bilulu, bakaluhuka n’andi, bakamujika.
7 Hakahita diba bu mpola isatu, mukashi wandi wakabuela, kai mumanye bualu. 8 Petelo wakamukonka ne, Ungambile, nuenu nuakuhana budimi ku mushinga bungi kampanda, anyi ? Yeye wakamba ne, Bulelela, ku mushinga bungi nunku. 9 Kadi Petelo wakamukonka ne, Nuakusangishila mei enu bua kuteta Nyuma wa Mukelenge munda tshinyi ? Tangila, makasa a bakujika bayebe adi ku mbelu, nebaluhuke n’ebe. 10 Yeye wakahona hanshi lukasa ku makasa andi, wakahuola muoyo wandi ; bansongalume bakabuela, bakamusangana mufue, bakaluhuka n’andi, bakamujika hehi ne bayandi. 11 Buowa bunene buakakuata bena ekelesia bonso ; buakakuata bonso bakunvua malu â kabidi.
Bukole bua bantu ba Nzambi
12 Ku bianza bia bapostolo bimanyinu bia bungi ne malu a kukema biakadi bienjibua munkatshi mua bantu ; buonso buabo bakadi badisangisha mu mbalanda wa Solomo ne mutshima umue. 13 Kakuakadi muntu wa bakadi bashale wakadi ne bukitu bua kudisangisha n’abo ; kadi bantu bakadi babatumbisha ; 14 bena kuitabusha bakasangishibua kudi Mukelenge, bisumbu bia balume ne bia bakashi, batambe ba diambedi bungi. 15 Bua bualu ebu bantu bakalua ne basame mu misesu ya musoko, bakabaladika ha malalu ne ha biata ne, Hahita Petelo, mundidimbi wandi ubuikile nasha mukuabo wabo. 16 Bantu ba bungi bafume ku misoko yakadi hehi ne Yelushalema bakadi badiunguisha, batuale basame ne bakadi batatshisha kudi nyuma ya bukoya ; masama a buonso buabo akashika.
Badi bakengesha Bena Kilisto
17 Kadi muakuidi munene wakabika ne bonso bakadi n’andi (mba luseke lua Basadoke), bakadi bûle tente ne mukau ; 18 bakakuata bapostolo, bakababuesha mu nsubu wa lukanu. 19 Kadi mu butuku muanjelo wa Mukelenge wakunzulula bibi bia nsubu wa lukanu, wakaluhuka n’abo, wakabambila ne, 20 Yai bienu, nuimane mu ntempelo, nuambile bantu mei onso a Muoyo eu. 21 Hakunvuabo dî edi, bakabuela mu ntempelo hatshiatshia, bakabanga kuyisha bantu. Kadi muakuidi munene wakalua ne bakadi n’andi, wakabikila balumbuludi ne bakulu bonso ba bana ba Isalele, wakatuma dî ku nsubu wa lukanu bua kuluabo n’abo. 22 Kadi hakalua tuhalai, katuakabasangana mu nsubu wa lukanu ; tuakahingana, tuakamba ne, 23 Tuakusangana nsubu wa lukanu muinshila bimpe ne balami bimane ku bibi ; kadi hatuakunzulula, katuakusanganamu muntu. 24 Hakunvua kahita ka balami ba ntempelo ne bakuidi banene mei â, mitshima yabo yakalubakana ne, Bualu ebu nebuikale munyi ? 25 Muntu wakalua, wakabambila ne, Tangilai, banuakubuesha mu nsubu wa lukanu badi bimane mu ntempelo bayisha bantu. 26 Hashishe kahita ka balami ba ntempelo ne tuhalai bakaya, bakalua n’abo, kabai babakoka ku bukole, bua bakadi batshina bantu ne, Nebatukume mabue. 27 Hakaluabo n’abo, bakabateka ku mpala kua balumbuludi. Muakuidi munene wakabakonka ne, 28 Tuakunukandika bikole ne, Kanuyishi bantu mu dina edi ; ne tangilai, nuenu nuakûsha Yelushalema tente ne diyisha dienu, nudi basue kuteka mashi a muntu eu ham’bidi hetu. 29 Kadi Petelo ne bapostolo bakandamuna ne, Butudi n’abu mbua kutumikila mei a Nzambi ku mpala kua mei a bantu. 30 Nzambi wa bankambua betu wakabisha Yesu unuakashiha mukudika ku mutshi mutshiamakane. 31 Nzambi wakamubisha ne tshianza tshiandi tshia balume bua kuikaleye Mukelenge ne Musungidi, ne bua kuheye Isalele kukudimuna kua mitshima ne kujimisha kua mibi. 32 Tuetu tudi bamanyi ba malu â, ne Nyuma Muimpe kabidi, udi Nzambi muhe badi batumikila mei andi.
33 Hakunvuabo dî edi, tshishi tshikole tshiakabakuata ; bakasua kushiha bapostolo. 34 Kadi muntu mukuabo, Mufalese, dina diandi Gamaliele, muyishi wa mikenshi ya Mose, mutumbishibue kudi bantu bonso, wakimana mu tshilumbuluidi ; wakamba ne, Bahatule bantu aba tshituha. 35 Wakamba biandi ne, Nuenu Bena Isalele, nudimuke bua bualu bunukadi ha kuenzela bantu aba. 36 Bualu bua ku mpala kua matuku â Teuda wakabika biandi, wakamba ne, Meme ndi muntu munene ; bantu bu nkama inai bakadisangisha n’andi ; kadi yeye wakashihebua ; bonso bakadi bamutumikila bakatangadishibua, bualu buabo buakalua tshianana. 37 Ku nyima kua bualu ebu Yuda wa mu Galela wakabika mu matuku akadibo bafunda mena a bantu, wakalobesha bantu bakuabo ku nyima kuandi ; yeye kabidi wakafua, bonso bakadi bamutumikila bakatangadishibua. 38 Katataka ndi nuambila ne, Ehukai kudi bantu aba, kanubenzedi bualu ; bualu bua bikala lungenyi elu anyi mudimu eu bia bantu, nebijimine ; 39 kadi bikala bualu ebu bua Nzambi, kanuena bamanye mua kubuhumbisha ; nunku nebanusangane nuluisha Nzambi nvita. 40 Bakitabusha dî diandi ; hakabikilabo bapostolo, bakabakuma, bakabakandika ne, Kanuambi bualu mu dina dia Yesu, bakabalekela. 41 Bakumuka ku mpala kua bena tshilumbuluidi basanka bualu bua bakabadibua ne, Mbakane bua kufuishibuabo bundu bualu bua Dina dia Yesu. 42 Ku dituku ku dituku, mu ntempelo ne mu nsubu yabo, kabakalekela kuyisha bantu ne kubambila lumu luimpe ne, Yesu udi Kilisto.
6 Badi basungula balami ba bintu
1 Mu matuku â, hakadi bayidi bakumbane ba bungi, Bena Yuda bakadi bakula muaku wa Bena Gelika bakajiana Bena Ebelu ne, Ha kuabanyangana kua bintu ku dituku ku dituku, badi bahua muoyo bua bakashi betu ba mu lufuila. 2 Bapostolo dikumi ne babidi bakabikila tshisumbu tshionso tshia bayidi, bakamba ne, Kambimpe bia tuetu kulekela dî dia Nzambi bua kuenza mudimu wa mesa. 3 Bana betu, nukebe balume muanda mutekete munkatshi muenu badi ne lumu luimpe, badi bûle tente ne Nyuma ne lungenyi, netubateke ha mutu ha bualu ebu. 4 Kadi tuetu netunanukile mu kutendelela kua Nzambi ne mu kuenza kua mudimu wa dî diandi. 5 Dî edi diakabasankisha buonso buabo ; bakasungula Stefano, mûle tente ne ditabusha ne Nyuma Muimpe ; ne Filipo, ne Polokolo, ne Nikanô, ne Timono, ne Pâmena, ne Nikolao wa ku Antiokia wakadi muitabushi wa bualu bua Bena Yuda. 6 Bakabateka ku mpala kua bapostolo ; hakatendelelabo Nzambi, bakabatentekesha bianza ha mitu yabo.
7 Dî dia Nzambi diakadiundadiunda, bayidi bakadi bavulangana ba bungi mu Yelushalema ; bakuidi ba bungi bakadi bitabusha lumu luimpe.
Badi bakuata Stefano
8 Stefano, mûle tente ne ngasa ne bukole, wakenzenza malu a kukema ne bimanyinu binene munkatshi mua bantu. 9 Kadi bakuabo ba mu nsunagoga udibo babikila ne, Ngua Bena Budishikaminyi, ne wa Bena Kulene, ne wa Bena Alesandelia, ne wa Bena Kilikia ne Bena Asia bakabika, bakela mpata ne Stefano. 10 Kabakamanya mua kuhita lungenyi luandi ne Nyuma wakadi umuakuisha. 11 Bakabueshela bantu bakuabo, bobo bakamba ne, Tuakunvua muntu eu uhenda Mose ne Nzambi. 12 Bakabila bantu ne bakulu ne bafundi, bakalua kudiye, bakamukuata, bakalua n’andi ku tshilumbuluidi, 13 bakalua ne bamanyi ba mashimi, bobo bakamba ne, Muntu eu kena ulekela kuhetula muaba eu wa tshijila, ne mikenshi ya Mose ; 14 tuakumunvua wamba ne, Yesu eu wa mu Nazaleta neabutuishe muaba eu, neakudimune bilele biakatuha Mose. 15 Bonso bakadi ha tshilumbuluidi bakamutangila talala, bakamona mpala wandi mukudimuke bu wa muanjelo.
7 Stefano udi wambila balumbuludi bualu bua buhidia buabo
1 Muakuidi munene wakamukonka ne, Malu â adi malelela, anyi ? 2 Stefano wakamba ne, Bana betu ne batatu, unvuai ; Nzambi wa butumbi wakamueneka kudi tatu wetu Abalahama, hakadiye mu Mesopotamia, diambedi yeye kai muanze kushikama mu Halana, 3 wakamuambila ne, Umuke mu buloba buebe ne munkatshi mua bena kuenu, ulue mu buloba bundualua kukulesha. 4 Yeye wakumuka mu buloba bua Bena Kasada, wakashikama mu Halana ; hakafua tatu wandi, Nzambi wakamumushaku, wakamuteka mu buloba ebu bunudi bashikamemu katataka ; 5 kadi yeye kakamuhamu buhianyi, nasha kaba kakese ka kudiateye makasa ; Nzambi wakamulaya ne, Nenkuhe buloba ebu tshiendelele ne tunkanunuina tuebe, yeye kai muanze kulela muana. 6 Nzambi wakamba nunku ne, Tunkanunuina tuandi netuikale mu buloba bua bende, bobo nebababueshe mu buhika, nebabenzele bibi bidimu nkama inai. 7 Nzambi wakamba ne, Nendumbuluishe tshisamba tshia bantu tshikalabo bahika babo ; hashishe nebaluhuke, nebankuatshile mudimu mu muaba eu. 8 Nzambi wakamuha dihungila dia ditengula ; nunku Abalahama wakalela Isaka, wakamutengula hakakumbana matuku muanda mukulu ; Isaka wakalela Yakoba, Yakoba wakalela bankambua betu dikumi ne babidi.
9 Bankambua betu bakadi ne Yosefe mukau, bakamuhana mu Ejipitu ; kadi Nzambi wakadi n’andi, 10 wakamusungila mu makenga andi onso, wakamuha diakalengele ne lungenyi ku mesu kua Palô, mukelenge wa Ejipitu ; wakamuteka ngovena wa Ejipitu ne wa nsubu wandi yonso. 11 Tshiole tshiakalua mu buloba buonso bua Ejipitu ne bua Kanana, ne dikenga dikole ; bankambua betu kabakamona bia kudia. 12 Hakunvua Yakoba ne, Mu Ejipitu mudi bia kudia, wakatumamu bankambua betu musangu wa kumudilu. 13 Hakayabo musangu muibidi, Yosefe wakadimanyisha kudi bana babo, ne tshisamba tshia Yosefe tshiakamanyibua kudi Palô. 14 Yosefe wakatuma dî, wakabikila tatu wandi Yakoba ne bena kuabo bonso, bakadi bantu makumi muanda mutekete ne batanu. 15 Yakoba wakahueka mu Ejipitu ; wakafua biandi ne bankambua betu bonso ; 16 bakaya n’abo ku Shekeme, bakabajika mu lukita luakasumba Abalahama ku mushinga wa argent kudi bana ba Hamô mu Shekeme. 17 Hakafikila tshikondo tshia kushikishabo mulayi wakalaya Nzambi Abalahama ha buihi, bantu bakavulangana, bakakumbana ba bungi mu Ejipitu 18 tô ne hakabika mukuabo mukelenge wa Ejipitu wakadi kai mumanye Yosefe. 19 Yeye wakafukila tshisamba tshietu budimu, wakenzela bankambua betu bibi, bua bobo bele bana babo bakese balela ha mbelu, bua kabashadi ne muoyo. 20 Mu tshikondo etshi bakalela Mose, yeye wakadi muana muimpe be ku mesu kua Nzambi ; bakamudisha ngondo isatu mu nsubu wa tatu wandi ; 21 hakamumushabo mu nsubu, muana mukashi wa Palô wakamuangula, wakamudisha bu muan’andi. 22 Bakayisha Mose lungenyi luonso lua Bena Ejipitu ; yeye wakadi mukole mu mei andi ne mu bienzedi biandi. 23 Hakadiye bidimu bu makumi anai, bualu buakalua mu mutshima wandi bua kuyeye kutangila bana babo, bana ba Isalele. 24 Hakamoneye muena kuabo ukengeshibua, wakaya kumuluila nvita, wakasombuela wakadi ukenga, wakashina Muena Ejipitu. 25 Yeye wakelangana meshi ne, Bena kuetu nebajingulule ne, Nzambi udi ubasungila ne tshianza tshianyi ; kadi bobo kabakajingulula bualu ebu. 26 Hakatshiabu, wakatukidila bakuabo baluangana, yeye wakateta bua kubasunga, wakamba ne, Balumiana, nudi bana ba muntu umue ; nudi nuenzelangana bibi tshinyi ? 27 Kadi wakadi wenzela muena kuabo bibi wakamusekila ne, Wakukuvuisha mukelenge wetu ne mulumbuludi wetu nganyi ? 28 Udi musue kunshiha bu muwakashiha Muena Ejipitu makelela, anyi ? 29 Hakunvua Mose dî edi, wakanyema, wakalua bu muenyi mu buloba bua Midiyana, kuakaleleleye bana balume babidi. 30 Hakakumbana bidimu makumi anai, muanjelo wakamueneka kudiye mu tshihela tshia mukuna wa Sinai mu ludimi lua kahia luakadi mu katshi. 31 Hakamona Mose bualu ebu, wakakema ; hakayeye ha buihi bua kubumona, dî dia Mukelenge diakalua ne, 32 Ndi bianyi Nzambi wa bankambua bebe, Nzambi wa Abalahama ne wa Isaka ne wa Yakoba. Mose wakazakala, yeye kakadi ne bukitu bua kubumona. 33 Mukelenge wakamuambila ne, Umusha bisabata ku makasa, bualu bua muaba ûdi muimane udi buloba bua tshijila. 34 Bulelela, nakutangila dikenga dia bantu banyi badi mu Ejipitu, nakunvua mikemu yabo, nakuhueka bua kubasungila ; luaku katataka, nenkutume mu Ejipitu. 35 Mose eu nguakahidiabo ne, Wakuvuisha mukelenge ne mulumbuludi nganyi ? Nzambi wakamutuma bu mukelenge ne musungidi ne tshianza tshia muanjelo wakamueneka kudiye mu katshi. 36 Muntu eu wakabalombola, mumane kuenza malu a kukema ne bimanyinu mu Ejipitu, ne mu Mai Makunze, ne mu tshihela bidimu makumi anai. 37 Yeye Mose eu mene wakambila bana ba Isalele ne, Nzambi neanubishile muprofete wa munkatshi mua bana benu, bu muakambisheye meme. 38 Yeye nguakadi mu ekelesia wa mu tshihela ne muanjelo wakadi wakula n’andi ku mukuna wa Sinai, wakadi kabidi ne bankambua betu ; yeye wakangata mei a muoyo a kutuha bietu ; 39 bankambua betu kabakamutumikila, bakamusekila, bakahingisha mitshima yabo mu Ejipitu ; 40 bakambila Alona ne, Utuenzele nzambi ya kuya ku mpala kuetu, bualu bua katuena bamanye bualu buakukuata Mose eu wakutuluhula mu buloba bua Ejipitu. 41 Mu matuku au bakenza muana wa ngombe, bakashihela luhingu nyama, bakasanka bua bintu biakenzabo ne bianza biabo. 42 Kadi Nzambi wakabakoma nyima, wakabalekela bua kutendelelabo tshisumbu tshia bidi mulu ; bu muakafundabo mu mukanda wa baprofete ne,
« Nuakafila nyama mishiha ne milambu kundi meme
Bidimu makumi anai mu tshihela, anyi, nuenu ba mu nsubu wa Isalele ?
43 Nuakambula nsubu wa tshilulu wa Moleke,
Ne mutoto wa nzambi wenu Lefana,
Bifuanyikishi binuakenza bua kubikukuila ;
Ne meme nenuteke ku nyima kua Babulona »[10].
44 Bankambua betu bakadi ne nsubu wa tshilulu wa tshimanyishilu mu tshihela bu muakalongolola wakadi wakula ne Mose ne, Umuenze bu tshifuanyikishi tshiwakutangila. 45 Bankambua bakamuhiana, bakalua n’andi ne Yoshua, hakabuelabo mu buloba bua bisamba bia bende bakumushabo kudi Nzambi ku mesu kua bankambua betu, wakadiku tô ne mu matuku a Davidi. 46 Davidi wakadi ne diakalengele kudi Nzambi, wakamulomba ne, Nkebele Nzambi wa Yakoba nsubu ; 47 kadi Solomo wakamuibakila nsubu. 48 Kadi Udi Mutambe Bunene wa mu diulu kena usomba mu nsubu mibaka ne bianza ; bu muakamba muprofete ne,
49 « Diulu didi nkuasa wanyi wa butumbi,
Buloba budi tshitekelu tshia munshi mua makasa anyi ;
Mukelenge udi wamba ne, Nenungibakile nsubu kai ?
Nengikale ne tshikishilu mu muaba kai ?
50 Tshianza tshianyi katshiakenza bintu ebi bionso, anyi ? »[11].
51 Nuenu bena tshishiku, badi kabai batengudibue mu mitshima ne mu matshu, matuku onso nudi nuhidia Nyuma Muimpe ; nudi nuenza bu muakenza bankambua benu. 52 Muprofete kai wakadi bankambua benu kabai bamukengeshe ? Bakashiha bakadi badianjila kuamba diambedi ne, Muakane ulualua ; katataka nuenu nuakulua bamutungidi bandi ne bamushihi ; 53 nuenu bakangata mikenshi ya Mose mihebue kudi banjelo, kanuakaitumikila.
Badi bashiha Stefano ; Shaula udi witabusha bualu ebu
54 Hakunvuabo mei â, tshishi tshikole tshiakabakuata, bakamudiangena ku menu. 55 Kadi yeye, mûle tente ne Nyuma Muimpe, wakatangila mulu talala, wakamona butumbi bua Nzambi, ne Yesu muimane ku tshianza tshia bukole tshia Nzambi, 56 wakamba ne, Monai, ndi ntangila diulu dibululuke, ne Muana wa muntu muimane ku tshianza tshia bukole tshia Nzambi. 57 Kadi bakela bila, bakajibika mu matshu abo, bakamunguila, bakamukuata buonso buabo hamue ; 58 bakamuhatula mu musoko, bakamukuma mabue. Bamonyi ba bualu ebu bakateka bivualu biabo ku makasa a nsongalume dina diandi Shaula. 59 Bakadi bakuma Stefano mabue ulomba Mukelenge wamba ne, Mukelenge Yesu, angata muoyo wanyi. 60 Wakatua binu hanshi, wakela dî dikole ne, Mukelenge, kubatekedi bubi ebu. Hakambeye dî edi, wakalala tulu.
8 1 Shaula wakadi witabusha bua Stefano kufueye.
Dikenga didi dimuangalasha bantu ba Yesu bakadi mu Yelushalema
Dituku adi mene dikenga dikole diakakuata bena ekelesia ba mu Yelushalema, buonso buabo bakatangadika mu nseke ya Yudaya ne ya Samalea, anu bapostolo bakadi bashale. 2 Batendeledi bakane bakajika Stefano, bakamuashila madilu makole. 3 Kadi Shaula wakabutula bena ekelesia, wakabuela mu nsubu yonso, wakakoka balume ne bakashi, wakababuesha mu nsubu wa lukanu.
Bantu ba Yesu badi bamuangalaka ne dî dia Nzambi. Bualu buakenza Filipo
4 Nunku bakadi batangadike bakendakana bamba dî dia lumu luimpe. 5 Filipo wakahueka ku musoko wa Samalea, wakabanga kubambila bua Kilisto. 6 Bantu ba bungi bakitabusha malu akabambila Filipo ne mutshima umue, hakunvuabo, ne hakamonabo bimanyinu biakenzenzeye. 7 Bualu bua nyuma ya bukoya yakadi munda mua bantu ba bungi, yakaluhuka yela mei ai bikole ; ba bungi bakadi ne tuneke ne bakadi balema bakakoleshibua. 8 Mu musoko au muakadi disanka dinene. 9 Mu musoko muakadi muntu, dina diandi Simona, diambedi wakadi mutempeshanganyi wa mbuku, wakakemesha Bena Samalea, udiamba ne, Ndi muntu munene. 10 Bantu bonso bakunvuila dî diandi, banene ne ba tshianana, bakamba ne, Muntu eu udi Bukole bua Nzambi budibo babikila ne, Bunene. 11 Bakunvuila dî diandi bualu bua yeye wakabakemesha ne mbuku yandi tô musangu mule. 12 Hakitabushabo Filipo ubambila lumu luimpe lua bukelenge bua Nzambi ne lua dina dia Yesu Kilisto, bakabatijibua, balume ne bakashi. 13 Simona mene wakitabusha kabidi ; hakamubatizabo, yeye wakalamata kudi Filipo ; hakatangileye bimanyinu ne malu manene a kukema biakenjibua, wakakema biandi.
14 Hakunvua bapostolo bakadi mu Yelushalema ne, Bena Samalea bakuitabusha dî dia Nzambi, bakabatumina Petelo ne Yone. 15 Hakahuekabo, bakabalombela Nzambi bua kuangatabo Nyuma Muimpe ; 16 bualu bua yeye kakadi muanze kuhonena nasha umue wabo ; bakadi anu babatijibue mu dina dia Mukelenge Yesu. 17 Hakabatentekeshabo bianza, bakangata Nyuma Muimpe. 18 Hakamona Simona ne, Nyuma Muimpe udi uheshibua kuditentekesha dia bianza bia bapostolo, wakabalesha bintu, wamba ne, 19 Numpe meme kabidi bukole ebu, bua muntu unatentekesha bianza bianyi angate biandi Nyuma Muimpe. 20 Kadi Petelo wakamuambila ne, Argent yebe ifue n’ebe, bualu bua wewe wakuelangana meshi ne, Nengangate diha dia Nzambi ku bintu. 21 Wewe kuena ne tshituha anyi luseke mu bualu ebu, bua mutshima webe kawena muimpe ku mesu kua Nzambi. 22 Nunku kudimuna mutshima webe, ulekele bubi buebe ebu, ulombe Nzambi ne bumue neakubuikidile meshi adi munda muebe. 23 Ndi mona ne wewe utshidi mu nyongangandu wa bululu ne mu lukanu lua bualu bubi. 24 Simona wakakudimuna dî ne, Nundombele Mukelenge bua nasha bumue bua malu anuakuamba kabufiki kundi.
25 Hakamanyisha bapostolo bantu bualu buabo, hakabambilabo dî dia Mukelenge, bakahingana ku Yelushalema, bambila misoko ya bungi ya Bena Samalea lumu luimpe.
Filipo ne Muena Atiopa
26 Muanjelo wa Mukelenge wakambila Filipo ne, Bika, ya ku luseke lua ku sude mu nshila udi mumuke ku Yelushalema muye ku Aza ; nshila au wa mu tshihela. 27 Yeye wakabika, wakaya. Tangilai, Muena Atiopa, muntu mutungula wa bukokeshi bunene ku nyima kua Kandake, nfumu mukashi wa Bena Atiopa, muikale ku mutu kua tshibutshilu tshiandi tshionso, wakadi mulue ku Yelushalema bua kutendelela Nzambi ; 28 wakadi uhingana mushikame mu dikalu diandi ubala mukanda wa muprofete Yeshaya. 29 Nyuma wakambila Filipo ne, Ya ha buihi, ulamate ku dikalu edi. 30 Filipo wakaya lubilu kudiye, wakamunvua ubala mukanda wa muprofete Yeshaya, wakamukonka ne, Udi mujingulule bualu bûdi ubala, anyi ? 31 Yeye wakamukudimuna ne, Ndi mua kujingulula munyi, bikala muntu kai mundeshe ? Yeye wakasengelela Filipo bua kubandeye ne bua kushikameye n’andi. 32 Luseke lua Mukanda wa Nzambi luakadiye ubala luakadi luamba ne,
« Bakalua n’andi ku tshishihelu bu mukoko ;
Bu muana wa mukoko udi uhua ku mpala kua mukoshi wa miosa,
Nunku yeye kena ubulula mukana muandi ;
33 Mu kudihuekesha kuandi bakanyanga tshilumbu tshiandi ;
Nganyi neambe bua mulongo wandi ?
Bakamunyenga muoyo wandi ha buloba »[12].
34 Muntu mutungula wakakonka Filipo ne, Muprofete udi wamba nganyi ? Udi udiamba, anyi udi wamba muntu mukuabo ? 35 Filipo wakabulula mukana muandi, wakabanga ku dî edi mu Mukanda wa Nzambi, wakamuambila lumu luimpe lua Yesu. 36 Hakadibo baya mu nshila, bakafika ku mai ; muntu mutungula wakamba ne, Ahu ka mai â tshidi tshimpumbisha bua kubatijibua ntshinyi ? 38 Yeye wakamba ne, Dikalu dimane. Bubidi buabo bakaya mu mai, Filipo ne muntu mutungula, Filipo wakamubatiza. 39 Hakaluhukabo mu mai, Nyuma wa Mukelenge wakangata Filipo, wakaya n’andi ; muntu mutungula kakamutangila kabidi, wakaya biandi mu nshila usanka. 40 Kadi Filipo wakamueneka ku Azoto ; wakahitshila mu misoko yonso tô ne ku Kaisalia, wenda ubambila lumu luimpe.
9 Kukudimuna kua mutshima wa Shaula[13]
1 Shaula wakatshidi ufunyina bayidi ba Mukelenge bua kubashiheye, wakaya kudi muakuidi munene. 2 Wakamulomba mikanda ya kuya n’ai mu nsunagoga ya mu Damaseke bua kusuika basanganeye mu Nshila eu wa Nzambi, nasha balume nasha bakashi, ne bua kulueye n’abo ku Yelushalema. 3 Hakadiye uya mu nshila, wakafika hehi ne Damaseke, munya mukole wa mu diulu wakamutemena lukasa ; 4 wakahona hanshi, wakunvua dî dimuambila ne, Shaula, Shaula, udi unkengeshila meme tshinyi ? 5 Yeye wakakonka ne, Mukelenge, wewe udi nganyi ? Wakamukudimuna ne, Ndi bianyi Yesu ûdi ukengesha ; 6 kadi bika, ubuele mu musoko, nebakuambile bualu bûdi n’abu mbua kuenza. 7 Bakadi benda n’andi bakimana bahue ; bakunvua dî, kadi kabakamona muntu. 8 Shaula wakabika hanshi ; hakabululuka mesu andi, kakadi utangila tshintu ; bakamukuata ku tshianza, bakamulombola tô ne ku Damaseke. 9 Yeye wakadi kai umona tô matuku asatu, kakadia, kakanua.
10 Mu Damaseke muakadi muyidi mukuabo, dina diandi Anania ; Mukelenge wakamuambila mu tshilota ne, Anania. Yeye wakitaba ne, Ndiku, Mukelenge. 11 Mukelenge wakamuambila ne, Bika biebe, uye ku nshila wa musoko udibo babikila ne, Mululame, ku nsubu wa Yuda, ukonkeku muntu, dina diandi Shaula, udi biandi Muena Tâso, bua tangila, yeye udi utendelela Nzambi ; 12 yeye kabidi wakamona muntu, dina diandi Anania, ubuela kudiye mu tshikena kumona, umulenga tshianza bua kutabaleye. 13 Kadi Anania wakandamuna ne, Mukelenge, nakunvua kudi bantu ba bungi lumu lua muntu eu, ne bu mudi malu mabi a bungi akenzeleye basanto bebe ba mu Yelushalema ; 14 kunu kabidi, udi ne bukole buakuangateye kudi bakuidi banene bua kusuikeye bonso badi batendelela dina diebe. 15 Kadi Mukelenge wakamuambila ne, Ya biebe, bualu bua yeye udi bu luhanza lunakasungula bua kutuala dina dianyi ku mesu kua bisamba bia bende, ne kua banfumu, ne kua bana ba Isalele ; 16 bualu bua nenmuleshe bungi bua malu adiye ne bua kukengela bua dina dianyi. 17 Anania wakaya biandi, wakabuela mu nsubu, wakamulenga tshianza, wakamuambila ne, Muan’etu Shaula, Mukelenge Yesu mene wakumueneka kûdi hawakadi ulua mu nshila, wakuntuma bua wewe kutabala ne bua wewe kûla tente ne Nyuma Muimpe. 18 Bintu bu bilamulamu biakalamuka ku mesu andi lubilu, wakamona ; wakabika, bakamubatiza.
19 Wakadia biandi, wakakankamana.
Shaula udi ubanga mudimu wandi
Wakashala ne bayidi ba mu Damaseke matuku. 20 Ha diba adi mene wakabanga kuambila bantu bualu bua Yesu mu nsunagoga ne, Yeye udi Muana wa Nzambi. 21 Bonso bakunvua dî diandi bakadi bakema, bakabanga kukonka ne, Eu kanyeye wakabutula bakadi batendelela dina edi mu Yelushalema, anyi ? Yeye wakadi muluile bualu ebu kunoko bua kuyeye n’abo basuika ku mesu kua bakuidi banene. 22 Shaula wakadiundadiunda mu bukole, wakadi utshiudisha Bena Yuda bakadi mu Damaseke, wakabatuisha ne, Eu udi Kilisto.
23 Hakahita matuku a bungi, Bena Yuda bakasangisha dî diabo bua kumushiha ; 24 kadi Shaula wakamanya tshifufu tshiabo. Bakadi batentekela ku bibi bia musoko butuku ne munya bua kumushihabo : 25 kadi bayidi bandi bakamuangata butuku, bakamutuluila ha disoso dia lumbu, bamuhuekesha mu tshisaka.
Shaula udi uya ku Yelushalema ne ku Tâso
26 Hakayeye ku Yelushalema, wakasua kulamata kudi bayidi ; kadi bobo bakamutshina, kabakitabusha ne, Udi muyidi. 27 Kadi Bânaba wakamuangata, wakaya n’andi kudi bapostolo, wakabambila bu muakamoneye Mukelenge mu nshila, ne bu muakakula Mukelenge n’andi ne bu muakajukuileye bantu dî mu dina dia Yesu mu Damaseke. 28 Wakadi mu Yelushalema, wakadi ubuela n’abo, uluhuka n’abo, 29 wakadi ubajukuila dî mu dina dia Mukelenge ; wakadi wakula ne Bena Yuda bakadi bakula muaku wa Bena Gelika, wakadi welangana n’abo mpata ; kadi bakadi bakeba kumushiha. 30 Hakamanya bana babo ba mu Kilisto bualu ebu, bakalua n’andi ku Kaisalia, bakamutuma ku Tâso.
31 Nunku bena ekelesia ba mu Yudaya yonso ne ba mu Galela ne ba mu Samalea bakadi ne ditalala, bakadi badiunda mu bualu bua Nzambi ; bakadi benda mu ditshina dia Mukelenge ne mu disamba dia Nyuma Muimpe ; bakadi bavulangana ba bungi.
Ainea udi ukoleshibua
32 Hakadi Petelo wendakana mu nseke yonso, wakahueka kudi basanto bakadi ku Luda. 33 Wakasanganaku muntu, dina diandi Ainea, wakadi mulale ha bulalu buandi bidimu muanda mukulu, bua wakadi ne disama dia kaneke. 34 Petelo wakamuambila ne, Ainea, Yesu Kilisto udi ukukolesha ; bika, udilongoluele bulalu buebe. Yeye wakabika lubilu. 35 Bonso ba mu Luda ne ba mu Shalona bakamumona, bakakudimuna mitshima yabo kudi Mukelenge.
Badi babisha Dôka ku lufu
36 Mu Yopa muakadi muyidi mukashi, dina diandi Tabita, kukudimuna mu muaku wa Bena Gelika ne, Dôka. Mukashi eu wakadi ne midimu mimpe ya bungi ne luse biakenzelenzeleye bantu. 37 Matuku au disama diakamukuata, wakafua. Hakoweshabo tshitalu tshiandi, bakatshiteka mu nsubu wa ha mutu. 38 Luda wakadi ha buihi ne Yopa ; hakunvua bayidi ne, Petelo udi eku, bakamutumina bantu babidi bamusengelela ne, Kushanguluki bua kulua kutudi. 39 Petelo wakabika, wakaya n’abo. Hakalueye, bakaya n’andi mu nsubu wa ha mutu. Bakashi bonso ba mu lufuila bakadi bimane ha buihi n’andi, badila, baleshangana mitelu ne bivualu biakatela Dôka hakadiye n’abo. 40 Kadi Petelo wakabumusha buonso buabo, wakatua binu hanshi, wakatendelela Nzambi ; wakatshinguluka kudi tshitalu, wakamba ne, Tabita, bika. Mukashi wakabulula mesu ; hakamoneye Petelo, wakashikama. 41 Petelo wakamukuata ne tshianza, wakamubisha. Hakabikileye basanto ne bakashi ba mu lufuila, wakabalesheye ne muoyo. 42 Bualu ebu buakamanyibua mu musoko wonso wa Yopa, ba bungi bakitabusha Mukelenge. 43 Yeye wakalala matuku a bungi mu Yopa mu nsubu wa mukuonyi wa biseba, dina diandi Simona.
10 Kônelio udi umona tshikena kumona
1 Mu Kaisalia muakadi muntu, dina diandi Kônelio, yeye wakadi kapitene ka tshisumbu tshia masalayi lukama, tshiakadibo babikila ne, Tshia Bena Italia. 2 Yeye wakadi mutendeledi muakane, wakadi utshina Nzambi ne ba mu nsubu wandi bonso, wakadi uha bantu bintu bia luse bia bungi, wakadi utendelela Nzambi matuku onso. 3 Hakadi diba bu ha isatu dilolo, yeye wakamona mu tshikena kumona ku buntu muanjelo wa Nzambi ubuela mudiye, umuambila ne, Kônelio. 4 Hakamujosheye, wakatshina, wakakonka ne, Mukelenge, ntshinyi ? Wakamukudimuna ne, Mitendelelu yebe ne bintu biebe bia luse biutu wahangana biakabanda ku mesu kua Nzambi bu tshivulukidi. 5 Katataka utume bantu ku Yopa, balue ne Simona, dinga dina Petelo ; 6 yeye udi ulala mu nsubu wa Simona, mukuonyi wa biseba, nsubu wandi udi kukala kua mai. 7 Hakumuka muanjelo wakadi wakula n’andi, wakabikila bena mudimu bandi babidi ba mu nsubu ne disalayi dimpe dia bakadi bamukuatshila mudimu matuku onso ; 8 hakabalondeleye malu â onso, wakabatuma ku Yopa.
Petelo udi ulota tshilota tshia tshilulu tshikuata ku nzemba yatshi inai
9 Hakatshiabu, hakadibo baya mu nshila, hakambabo kufika ha buihi ne musoko, Petelo wakabanda ha mutu ha nsubu bua kutendelela Nzambi, diba diamba kufika munda munya. 10 Nsala yakamukuata, wakasua kudia ; hakadibo balongolola bidia, wakalotakana, 11 wakamona diulu dibuluke ne tshintu bu tshilulu tshinene tshihueka hanshi tshikuata ku nzemba yatshi inai ; 12 munda muatshi muakadi nyama yonso ya makama anai ne bintu bidi bidikoka hanshi ne nyunyu ya mulu. 13 Dî diakalua kudiye ne, Petelo, bika, shiha, udie. 14 Kadi Petelo wakamba ne, Nasha, Mukelenge ; ku kale tô ne katataka tshiena muanze kudia bintu bia tshianana ne bidi tshijila. 15 Dî diakalua kudiye tshiakabidi ne, Kubikidi tshiakulengeshabo kudi Nzambi ne, Ntshia tshianana. 16 Bakenza nunku misangu isatu, tshintu bu tshilulu tshiakahingana lubilu mulu kabidi.
Petelo ne bakatumabo kudi Kônelio
17 Hakadi Petelo ulubakana mu mutshima wandi, ukeba kumanya bua tshikena kumona tshiakamoneye, tangila, bantu batumibue kudi Kônelio bakadi bimane ku tshibi, bamane kukonka nsubu wa Simona ; 18 bebesha ne, Simona, udibo babikila ne, Petelo, udi emu, anyi ? 19 Hakadi Petelo welangana meshi a tshikena kumona, Nyuma wakamuambila ne, Tangila, bantu basatu badi bakukeba. 20 Bika, hueka munshi, uye n’abo ; kuedi mpata, bualu bua nakubatuma. 21 Petelo wakahueka munshi muakadibo, wakabambila ne, Meme eu unudi nukeba, nudi baluile tshinyi ? 22 Bakamba ne, Kônelio, kapitene ka masalayi lukama, udi muntu muakane udi utshina Nzambi, lumu luandi ludi luimpe ku tshisamba tshionso tshia Bena Yuda ; Nzambi wakamudimusha kudi muanjelo wa tshijila bua kukubikileye ulue mu nsubu muandi ne bua kunvueye mei ebe. 23 Nunku wakababikila mu nsubu, wakabalesha ha kulala.
Petelo udi uya kudi Kônelio
Hakatshiabu, wakabika, wakaya n’abo ; bana babo bakuabo ba mu Kilisto ba mu Yopa bakaya kumufila. 24 Bakalala mu nshila ; hakatshiabu, bakafika ku Kaisalia. Kônelio wakadi mubatekemene, mumane kubikila ba mu tshiota tshiandi ne balunda bandi. 25 Hakabuela Petelo mu nsubu, Kônelio wakamuakidila, wakadihonena ku makasa andi, wakamukukuila. 26 Kadi Petelo wakamubisha ne, Bika biebe, meme muine ndi anu muntu. 27 Hakadiye wakula n’andi, wakabuela munda mua nsubu, wakasanganamu bantu ba bungi badisangishe. 28 Wakabambila ne, Nuenu nudi bamanye ne, Bualu bua Muena Yuda kusomba ne muntu wa tshisamba tshikuabo anyi kulueye ha buihi n’andi budi tshijila ; kadi Nzambi wakundesha ne, Kubikidi muntu mukuabo ne, Ngua tshianana, anyi ngua tshijila ; 29 ebu mbualu bunakuluila ; hakumbikilabo, tshiakuela mpata. Ndi nukonka bunuakumbikidila. 30 Kônelio wakamukudimuna ne, Kuakuhita matuku anai, mpa diba edi mene ha isatu, nakadi ntendelela Nzambi mu nsubu muanyi ; tangila, muntu wakimana ku mpala kuanyi muluate bilulu biengelela, 31 yeye wakangambila ne, Kônelio, bakunvua kutendelela kuebe, Nzambi udi uvuluka bua bintu bia luse biutu wahangana. 32 Tuma dî ku Yopa, ubikile Simona udibo babikila ne, Petelo ; yeye udi ulala mu nsubu wa Simona mukuonyi wa biseba udi hehi ne mai. 33 Nunku nakukutumina dî lubilu ; wakulua, wakuenza bimpe. Katataka buonso buetu tudi munemu ku mesu kua Nzambi bua kunvua malu onso akukuambila Mukelenge.
Petelo udi wambila bantu bualu bua luhandu luabo mu nsubu wa Kônelio[14]
34 Petelo wakabulula mukana muandi, wakamba ne, Bulelela, ndi njingulula ne, Nzambi kena ne kansungunsungu, 35 kadi yeye udi witabusha wa mu tshisamba tshionso udi umutshina, udi wenza malu makane. 36 Yeye kabidi wakatumina bana ba Isalele dî, wakabambidila lumu luimpe lua ditalala kudi Yesu Kilisto (yeye udi Mukelenge wa bantu bonso) ; 37 nuenu mene nudi bamanye dî edi, diakutangalashabo mu nseke yonso ya Yudaya dibangila ku Galela ku nyima kua dibatiza diakambabo kudi Yone ; 38 nudi bamanye kabidi bualu bua Yesu wa mu Nazaleta bu muakamuela Nzambi Nyuma Muimpe ne bukole ; yeye wakendakana wenza malu mimpe, wondaha ukolesha bonso bakadi bakengeshibua kudi diabolo, bua Nzambi wakadi n’andi. 39 Tuetu tudi bamanyi ba malu onso akenzeye mu luseke lua Bena Yuda ne mu Yelushalema ; bakamushiha mukudika ku mutshi mutshiamakane. 40 Nzambi wakamubisha hakahita matuku asatu ; kakamumuenesha kudi bantu bonso, 41 kadi wakamumuenesha anu kudi bamanyi bakasungula Nzambi diambedi, batuetu aba, mbakadia n’andi, mbakanua n’andi hakabikeye ku lufu. 42 Yesu wakatuambila bikole ne, Nuambile bantu bualu ebu, nubamanyishe ne, Eu nyeye wakusungudibua kudi Nzambi bua kuikala Mulumbuludi wa badi ne muoyo ne wa bafue. 43 Baprofete bonso badi bamba bualu buandi ne, Muntu yonso wamuitabusha neangate dijimisha dia mibi mu dina diandi. 44 Hakatshidi Petelo wamba mei â, Nyuma Muimpe wakahuekela bonso bakunvua dî. 45 Bena kuitabusha batengula bakadi balue ne Petelo bakakema, bualu bua bakuitshikishila bisamba bia bende kabidi kuha kua Nyuma Muimpe. 46 Bakabunvua bakula mu miaku mikuabo, batumbisha Nzambi. Petelo wakakonka ne, 47 Muntu kai udi mumanye mua kuhidia mai bua kubatijibuabo, bobo bamane kuangata Nyuma Muimpe bu mutudi bangate ? 48 Yeye wakamba ne, Babatijibue mu dina dia Yesu Kilisto. Hashishe bakamusengelela bua yeye kushala n’abo matuku makuabo.
11 Petelo udi udibingisha ku mesu kua bapostolo bakuabo
1 Bapostolo ne bana babo ba mu Kilisto bakadi mu Yudaya bakunvua ne, Bisamba bia bende kabidi biakuangata dî dia Nzambi. 2 Hakalua Petelo ku Yelushalema, bakadi batengula bakela n’andi mpata ne, 3 Wewe wakubuelakana ne bantu bakadi kabai batengula, wakadia n’abo. 4 Petelo wakabanga kubalondoluela ne, 5 Nakadi mu musoko wa Yopa ntendelela Nzambi ; mu kulotakana nakumona tshikena kumona, ntshintu tshihueka bu tshilulu tshinene tshifuma mulu tshikuata ku nzemba yatshi inai, tshiakuhuekela kundi mene. 6 Hanakutshitangila, nakutshijingulula bimpe, nakumona nyama ya makama anai ya ha buloba ne nyama ya mu tshisuku ne bintu bidi bidikoka hanshi ne nyunyu ya mulu. 7 Nakunvua kabidi dî diakungambila ne, Petelo, bika, shiha, udie. 8 Kadi nakuamba ne, Nasha, Mukelenge ; tshintu tshia tshianana anyi tshia tshijila katshiena tshianze kubuela mukana muanyi. 9 Kadi dî diakufuma mulu tshiakabidi ne, Kuvuishi tshidi tshilengesha kudi Nzambi ne, Ntshianana. 10 Bakenza nunku misangu isatu, bakakoka bintu bionso mulu kabidi. 11 Ha diba adi mene bantu basatu bakadi bimane ku mpala kua nsubu utuakadi, bantumina ku Kaisalia. 12 Nyuma wakungambila ne, Ya n’abo, kuedi mpata. Bana betu aba ba mu Kilisto basambombo bakuya kunfila, tuakubuela mu nsubu wa muntu au. 13 Yeye wakutuambila bu muakamoneye muanjelo muimane mu nsubu muandi, umuambila ne, Tuma bantu ku Yopa, balue ne Simona, dinga dina Petelo, 14 yeye neakuambile mei a kukusungila n’au ne ba mu nsubu webe bonso. 15 Hanakubanga kuakula, Nyuma Muimpe wakabahuekela bu muakutuhuekeleye ku tshibangidilu.
16 Nakuvuluka dî dia Mukelenge diakambeye ne, Bulelela, Yone wakabatiza bantu ne mai, kadi nuenu nenubatijibue mu [15] Nyuma Muimpe. 17 Bikala Nzambi mubahe kuha kuakutuheye hatuakuitabusha Mukelenge Yesu Kilisto, ahu meme nakadi nganyi wa kufuilangana ne Nzambi ? 18 Hakunvuabo malu â, bakahua, bakatumbisha Nzambi ne, Nzambi wakuha bisamba bia bende kabidi kukudimuna kua mutshima bua kuikalabo ne muoyo.
Ku Antiokia badi babanga kubikila bena kuitabusha ne, Bena Kilisto
19 Bakadi batangadike bualu bua dikenga diakajuka bua lufu lua Stefano bakaya tô ne ku Foinike ne ku Kupulio ne ku Antiokia, bambila anu Bena Yuda dî. 20 Kadi bakuabo bakadi Bena Kupulio ne Bena Kulene, hakafikabo ku Antiokia, bakabanga kuambila Bena Gelika kabidi lumu luimpe lua Mukelenge Yesu. 21 Tshianza tshia Nzambi tshiakadi n’abo ; bantu ba bungi bakitabusha, bakakudimuna mitshima yabo kudi Mukelenge. 22 Lumu luabo luakafika ku matshu a bena ekelesia ba mu Yelushalema ; bakatuma Bânaba tô ne ku Antiokia. 23 Hakafikeye, hakamoneye ngasa wa Nzambi, wakasanka ; wakakolesha mitshima ya buonso buabo ne, Nunanukile kushala hehi ne Mukelenge ne disuminyina mu mitshima. 24 Bualu bua yeye wakadi muntu muimpe, wakadi mûle tente ne Nyuma Muimpe ne ditabusha ; ba bungi bakasangishibua kudi Mukelenge. 25 Bânaba wakaya ku Tâso bua kukeba Shaula. 26 Hakamumoneye, wakalua n’andi ku Antiokia. Bakadi badisangisha ne bena ekelesia tô tshidimu tshijima, bakayisha bantu ba bungi ; mu Antiokia muakabangabo kubikila bayidi ne, Bena Kilisto.
Bena Ekelesia ba mu Antiokia badi bakuatshisha ba mu Yelushalema
27 Mu matuku â baprofete ba ku Yelushalema bakalua ku Antiokia. 28 Mukuabo, dina diandi Agabo, wakabika biandi, Nyuma mumane kumumanyisha, wakamba ne, Tshiole tshinene netshilue ha buloba buonso. Bulelela, tshiakalua hakadi Kulaudio mu bukelenge. 29 Bayidi bonso, muntu ne tshiakadiye n’atshi muntu ne tshiakadiye n’atshi, bakahangidisha bua kukuatshisha n’abi bana babo ba mu Kilisto ba mu Yudaya ; 30 bakenza nunku, bakabituma kudi bakulu mu bianza bia Bânaba ne Shaula.
12 Badi bela Petelo mu nsubu wa lukanu
1 Mu matuku au mukelenge Helode wakakuata bena ekelesia bakuabo bua kubakengesha. 2 Wakashiha Yakobo. muan’abo ne Yone, ne muele. 3 Hakamoneye ne, Bualu ebu budi busankisha Bena Yuda, wakakuata Petelo kabidi. Matuku au akadi a bidia bidi kabî biela luevene. 4 Hakamukuateye, wakamuela mu nsubu wa lukanu, wakamufila mu bianza bia masalayi dikumi ne asambombo, bua kumulamau ; wakasua kulua n’andi ku mesu kua bantu hashika Kuhita kua Yehowa. 5 Nunku bakalama Petelo mu nsubu wa lukanu, kadi bena ekelesia bakamulombela Nzambi bikole. 6 Hakadi Helode wamba kulua n’andi, butuku abu mene Petelo wakadi mulale hankatshi ha masalayi abidi, musuika ne nkanu ibidi ; ku tshibi kuakadi balami balama nsubu wa lukanu. 7 Tangila, muanjelo wa Mukelenge wakimana ha buihi n’andi, dinkenka diakatema mu nsubu ; wakatuta Petelo ha mbale, wakamubisha ku tulu, wakamba ne, Juka lukasa. Nkanu yakadikohokela ku bianza. 8 Muanjelo wakamuambila ne, Suika mukaba webe, buesha bisabata. Petelo wakenza nunku. Wakamuambila kabidi ne, Ela tshivualu tshiebe ham’bidi, undonde. 9 Wakaluhuka, wakamulonda ; kakamanya ne, Budi muanjelo wenza mbulelela, wakelangana meshi ne, Tshinakumona ntshikena kumona. 10 Hakahitshilabo mu nsubu wa kumudilu ne mu nsubu muibidi, bakafika ku tshibi tshia tshiamu tshia ku mushiku wa mbelu wa nshila wa kuhatuka ku musoko, tshiakadiunzulukila ; bakaluhuka ; hakayilabo mu musesu umue, muanjelo wakamushîa lukasa. 11 Hakamanya Petelo bualu ebu bimpe, wakamba ne, Bulelela, ndi mumanye katataka ne, Mukelenge wakutuma muanjelo wandi, wakunsungila mu bianza bia Helode ne mu malu onso akatekemena bantu ba Bena Yuda. 12 Hakadiye welangana meshi a bualu ebu, wakafika ku nsubu wa Malia, mamu wa Yone, wakadi ne dinga dina Mâko ; mu nsubu muakadi ba bungi badisangishe, bakadi batendelela Nzambi. 13 Hakakokoleye ku tshibi tshia ku mbelu, mukashi muenji wa mudimu, dina diandi Loda, wakaya kuitaba. 14 Hakunvueye dî dia Petelo, kakunzulula tshibi bualu bua disanka, kadi wakanyema lubilu mu nsubu, wakamba ne, Petelo udi muimane ku tshibi. 15 Bakamuambila ne, Wewe udi muhale. Kadi yeye wakabambila bikole ne, Mbulelela. Bakamba ne, Udi muanjelo wandi. 16 Kadi Petelo wakadi ukokolakokola ku tshibi ; hakunzululabo, bakamumona, bakakema. 17 Kadi yeye wakabahoha tshianza ne, Huai ; wakabambila bu muakamumusha Mukelenge mu nsubu wa lukanu. Wakamba ne, Nuambile Yakobo ne bana betu ba mu Kilisto malu â. Wakumuka biandi, wakaya ku muaba mukuabo. 18 Hakatshiabu, masalayi akadi ahampakana bikole ne, Petelo udi hanyi ? 19 Helode wakamukeba ; hakahangeye kumumona, wakebesha balami, wakabalumbuluisha ne, Baye n’abo bua kubashiha. Yeye wakumuka mu Yudaya, wakahueka ku Kaisalia, wakashikamaku.
Lufu lua Helode
20 Bena Tulo ne Bena Sidona bakafikisha Helode munda bikole ; hakakuatabo bulunda ne Bulasto, mulami wa bintu bia mukelenge, bakalua kudi Helode ne mutshima umue bua kulengesha n’andi, bualu bua luseke lua mukelenge luakadi ludisha luseke luabo. 21 Hakafikila dituku diakasungulabo, Helode wakaluata bilulu bia bukelenge, wakashikama ha nkuasa wa butumbi, wakadi ubambila mei mimpe. 22 Bantu bakela mbila ne, Ndî dia nzambi, kandia muntu. 23 Muanjelo wa Mukelenge wakamukuma lukasa, bualu bua yeye kakadi utumbisha Nzambi ; tuishi tuakamudia, wakahuola muoyo wandi.
24 Kadi dî dia Nzambi diakadiunda, diakavulangana.
25 Hakashikishabo kufila bintu, Bânaba ne Shaula bakahingana, bafume ku Yelushalema ; bakalua ne Yone, dinga dina Mâko
13 Nyuma Muimpe udi ubikila Shaula ne Bânaba
1 Munkatshi mua bena ekelesia ba mu Antiokia muakadi baprofete ne bayishi, mena abo akadi Bânaba, ne Shimeona muidika ne, Nigê, ne Lukio wa ku Kulene, ne Manaene wakakola ne muloho Helode, ne Shaula. 2 Hakadibo benzela Mukelenge mudimu, hakadibo bajila bia kudia, Nyuma Muimpe wakamba ne, Nungumushile Bânaba ne Shaula ku tshisumbu tshienu bua mudimu unakubabikidila. 3 Hakajilabo bia kudia, hakatendelelabo Nzambi, hakabatentekeshabo bianza ha mitu habo, bakabatuma.
Shaula ne Bânaba badi baya ku butangadiki
4 Bakahueka ku Seleukia, batumibue kudi Nyuma Muimpe. Bakumukaku, bakasabuka ku tshisanga tshia Kupulio. 5 Hakadibo mu Salami, bakambila bantu dî dia Nzambi mu nsunagoga ya Bena Yuda. Bakadi ne Yone bu mubakuatshishi. 6 Hakahitshilabo mu tshisanga tshionso tô ne ku Pafo, bakasanganamu Muena Yuda, wakadi mutempeshanganyi wa mbuku, dina diandi Bâ-yesu, wakadi muprofete wa mashimi. 7 Wakadi mushikame ne muloho munene, dina diandi Sêgio Paulo, muntu wa lungenyi. Sêgio Paulo wakabikila Bânaba ne Shaula, wakakeba bua kunvua dî dia Nzambi. 8 Kadi Eluma, mutempeshanganyi wa mbuku, bua badi bakudimuna dina diandi nunku, wakabatantamena, wakasua kusesuisha muloho munene ku ditabusha. 9 Kadi Shaula, udi ne dinga dina Paulo, mûle tente ne Nyuma Muimpe, wakamutangila talala, 10 wakamba ne, Wewe, mûle tente ne mashimi ne budimu, muana wa diabolo, udi ne malu makane onso lukuna, kuena ulekela kunyanga nshila milulame ya Mukelenge, anyi ? 11 Katataka mona, tshianza tshia Mukelenge tshidi ham’bidi hebe, newikale mufofo tshituha, kui mumanye mua kutangila diba. Tshibungibungi ne mîdima biakamuhonena lukasa, wakendakana ukeba muntu wa kumulombola ku tshianza. 12 Hakatangila muloho munene bualu ebu, wakitabusha, diyisha dia Mukelenge diakamukemesha.
Paulo udi wambila bantu bualu bua Nzambi mu nsunagoga wa mu Antiokia wa mu Pisidia
13 Paulo ne bakadi n’andi bakumuka ku Pafo, bakasabuka ku Pêge wa mu Pampulia. Kadi Yone wakabalekela, wakahingana ku Yelushalema. 14 Kadi bobo bakumuka ku Pêge bakaya tô ne ku Antiokia wa mu Pisidia ; hakalua dituku dia Lumingu lua Bayuda, bakabuela mu nsunagoga, bakashikama. 15 Hakashikishabo kubala mikenshi ya Mose ne mei a baprofete, bakelenge ba mu nsunagoga bakatumina Paulo ne bakadi n’andi dî ne, Bana betu, binuikala ne dî dia kukolesha n’adi mitshima ya bantu, ambai. 16 Paulo wakabika, wakabahoha tshianza, wakamba ne, Nuenu, bantu ba Isalele, ne badi batshina Nzambi, unvuai : 17 Nzambi wa tshisamba etshi tshia Isalele wakasungula bankambua betu, wakabisha bantu hakadibo bashikame mu buloba bua Ejipitu, wakabumushamu ne diboko dikole. 18 Bu bidimu makumi anai yeye wakabatuala mu tshihela bu tatu muledi. 19 Hakabutuleye bisamba muanda mutekete mu buloba bua Kanana, wakabaha buloba buabo bu buhianyi tô bidimu bu nkama inai ne makumi atanu. 20 Hashishe wakabaha balumbuludi tô ne ku muprofete Samuele. 21 Hashishe bakalomba mukelenge ; Nzambi wakabaha Shaula, muana wa Kishi, muntu wa mu tshisamba tshia Benyamina, tô bidimu makumi anai. 22 Hakamumusheye, wakabisha Davidi bua kuikaleye nfumu wabo, wakambeye ne, Nakusangana Davidi, muana wa Yishai, muntu udi mutshima wanyi musue, yeye nenze malu onso andi musue. 23 Nzambi wakasungula kankanunuina ka muntu eu, wakakabishila Isalele bu Musungidi, Yesu mene, bu muakabalayeye. 24 Yesu kai muanze kulua, Yone wakadianjila kuambila bantu bonso ba Isalele bualu bua kubatiza kua kukudimuna kua mitshima. 25 Hakamba Yone kushikisha mudimu wandi, wakamba ne, Nudi nuelangana meshi ne, Meme ndi nganyi ? Tshiena yeye ; kadi tangila, munga ulualua ku nyima kuanyi ngundi tshî ne buakane bua kusulula mionshi ya bisabata biandi. 26 Bana betu, tunkanunuina tua Abalahama, ne ba munkatshi muenu badi batshina Nzambi, bakatutumina tuetu dî dia luhandu elu. 27 Badi mu Yelushalema ne bakelenge babo, bualu bua bobo kabakamumanya, ne kabakamanya mei a baprofete adibo babala Mbingu yonso, bakashikisha mei â hakamuhishabo. 28 Kabakamusangana ne bualu bua kufueye, kadi bakalomba Pilato ne, Bamushihe. 29 Hakashikishabo malu onso akadibo bamufunde, bakamutulula ku mutshi, bakamuladika mu lukita. 30 Kadi Nzambi wakamubisha ku bafue. 31 Bakamumonamona matuku a bungi, bumuka n’andi mu Galela, baya n’andi ku Yelushalema, mbobo badi bamanyi bandi katataka ku mesu kua bantu. 32 Tudi tunumanyisha lumu luimpe lua mulayi wakalayabo bankambua betu, 33 ne Nzambi wakashikishila bana betu mulayi eu, hakabisheye Yesu ku lufu ; bu muakafundabo mu musambu muibidi ne, Wewe udi Muana wanyi, nakukulela lelu[16].
34 Ne bua dibisha diandi ku lufu, kai uhingana kashidi bua kuboleye, Nzambi wakamba ne, Nenuhe masanka makane ne a bushua a Davidi [17]. 35 Bualu bua yeye udi wamba mu musambu mukuabo kabidi ne, Kuena ufila Webe wa Tshijila bua kuboleye [18]. 36 Hakashikisha Davidi kuenza mu tshikondo tshiandi malu akasua Nzambi, wakafua, wakajikibua ne bankambua bandi, wakabola ; 37 kadi yeye wakabishabo kudi Nzambi kakabola. 38 Nunku bana betu, numanye bimpe ne, Badi banuambila bua dijimisha dia mibi yenu kudi muntu eu Yesu ; 39 ne bua bualu buandi, muntu yonso wamuitabusha udi ubingishibua ku malu onso, akadi mikenshi ya Mose kayi mimanye mua kunubingisha. 40 Dimukai bua bualu buakambabo kudi baprofete kabulu kunudi ne,
41 « Nuenu bena dihetu, tangilai, nukeme, nubutuke ;
Bualu bua ndi ngenza mudimu mu matuku enu,
Bianuambila muntu bualu buau, kanuena nuitabusha »[19].
42 Hakadibo baluhuka, bakabatendekena ne, Nutuambile mei â kabidi Lumingu lualua. 43 Hakamuangalaka bantu, Bena Yuda ba bungi ne bitabushi bimpe ba bualu bua Bena Yuda bakalonda Paulo ne Bânaba ; bobo bakabambila ne, Nunanukile mu ngasa wa Nzambi.
44 Hakalua Lumingu lukuabo lua Bayuda, bantu bonso ba mu musoko bakadisangisha bua kunvua dî dia Nzambi, anu bakese bakashala. 45 Hakamona Bena Yuda bisumbu bia bantu nunku, bakûlangana tente ne mukau, bakadiula mei akadi Paulo wamba, bakamuhenda. 46 Paulo ne Bânaba bakajukuila bantu, bakamba ne, Butuakadi n’abu mbua kunuambila nuenu dî dia Nzambi diambedi. Kadi bualu bua nuenu nudi nuhidia dî edi, ne nudi nudilumbuluila bualu buenu ne, Katuena bantu bakane ba kuangata muoyo wa tshiendelele, tuetu netuye kudi bantu ba bisamba bia bende. 47 Nunku Mukelenge wakatuelela mikenshi ne,
« Nakukuteka bu munya wa kutemena bantu ba bisamba bia bende,
Bua wewe wikale bua luhandu lua bantu tô ne kunfudilu kua buloba »[20].
48 Hakunvua bantu ba bende dî edi, bakasanka, bakatumbisha dî dia Nzambi ; bakadi basungidibue bua kubahabo muoyo wa tshiendelele bakitabusha. 49 Bakatangalasha dî dia Mukelenge mu luseke alu luonso. 50 Kadi Bena Yuda bakakabila bakashi bimpe bakadi ne butumbi ne bantu banene ba mu musoko, bakabishila Paulo ne Bânaba dikenga, bakabumusha mu luseke luabo. 51 Kadi Paulo ne Bânaba bakabatutuila nsenga ya buloba yakadi mu makasa abo, bakalua ku Ikonio. 52 Bayidi bakadi bûle tente ne disanka ne Nyuma Muimpe.
14 Paulo ne Bânaba badi mu Ikonio
1 Mu Ikonio bakabuela diakamue mu nsunagoga wa Bena Yuda, bakambila bantu dî diakitabushisha ba bungi, Bena Yuda ne Bena Gelika. 2 Kadi Bena Yuda bakadi bahidia bakavundulula mitshima ya bantu ba bisamba bia bende, bakaivuisha mifike kudi bena kuitabusha. 3 Bakashalamu musangu mule, bakajukuila bantu dî mu Mukelenge, yeye wakajadika dî dia ngasa wandi, hakabaheye bimanyinu ne malu a kukema akenzenzabo ne bianza biabo. 4 Kadi bantu ba mu musoko bakadi batahuluke ; bakuabo bakadi ku luseke lua Bena Yuda, bakuabo ku luseke lua bapostolo. 5 Hakadisangisha bantu ba bisamba bia bende ne Bena Yuda ne bakelenge babo bua kubenzela bibi ne bua kubakuma mabue, 6 bakamanya bualu abu, bakanyemena ku misoko ya mu Lukaonia, mena ai Luseta ne Dêbe, ne ku luseke alu ; 7 bakambaku lumu luimpe.
Paulo ne Bânaba badi mu Dêbe ne Luseta
8 Mu Luseta muakadi mushikame muntu ne makasa andi matekete, mamu’andi wakamulela mulema nunku, kakanza kuenda. 9 Yeye wakunvua Paulo wakula ; Paulo wakamutangila talala ; hakamanyeye ne, Yeye udi ne ditabusha dia kukoleshibua, 10 wakela dî diandi bikole ne, Imana ne makasa ebe Wakabika lukasa, wakenda. 11 Hakatangila bantu bualu buakenza Paulo, bakela mbila, bamba mu muaku wabo wa luseke lua Lukaonia ne, Nzambi yakuhueka kutudi mifuane bantu. 12 Bakidika Bânaba ne, Yupita ; Paulo ne, Mêkulio, bua yeye wakadi muakuidi wa malu. 13 Tshitendelelu tshia Yupita tshiakadi ku mpala kua musoko, mubuki wa Yupita wakalua ne ngombe ne bilongo ku bibi bia musoko, yeye ne bantu bonso bakasua kubashihela nyama ai. 14 Kadi bapostolo Bânaba ne Paulo, hakunvuabo bualu abu, bakadihanda bivualu, bakaya lubilu munkatshi mua tshisumbu tshia bantu, bela dî bikole ne, 15 Balumiana, nudi nuenzela nunku tshinyi ? Tuetu tudi bantu bafukibue bu nuenu, tudi banuvuile ne lumu luimpe, bua nuenu nulekele malu â a hatuhu, nulonde Nzambi wa muoyo, wakafuka diulu ne buloba ne mai manene ne bintu bionso bidimu ; 16 mu bikondo bia ku nyima yeye wakitabusha bua bisamba bionso bia bende biende mu nshila yakadi mitshima yabo misue. 17 Kadi yeye kakashala kai ne ntemu ; wakanuenzela bimpe, wakanuha nvula ne bidimu bia kuvudisha bia kudia bifume mu diulu, wakûsha mitshima yenu tente ne bidia ne disanka. 18 Hakashikishabo mei â, bualu buakadi bukole kudibo bua kukanda bantu ne, Kanutushihedi nyama.
19 Kadi Bena Yuda ba ku Antiokia ne Ikonio bakalua ku Luseta, bakashikila bantu, bakakuma Paulo ne mabue, bakamukoka bamuimasha kukala kua musoko, bela meshi ne, Udi mufue. 20 Kadi hakadi bayidi bimane bamunguile, wakabika, wakaya mu musoko ; hakatshiabu, wakaya ne Bânaba ku Dêbe. 21 Hakambilabo bena musoko au bualu bua lumu luimpe, hakavuishabo bantu ba bungi bayidi, bakahingana ku Luseta ne ku Ikonio ne ku Antiokia, 22 benda bakolesha mioyo ya bayidi, babasengelela ne, Nushale mu ditabusha dienu ; bua tuetu kubuela mu bukelenge bua Nzambi, anu hatuahitshila mu makenga a bungi.
Badi basungula bakulu ba Ekelesia
23 Hakasunguila Paulo ne Bânaba ekelesia ne ekelesia bakulu, hakatendelelabo Nzambi ne dijila dia bia kudia, bakabashîa mu bianza bia Mukelenge wakitabushabo. 24 Bakahitshila mu Pisidia, bakafika mu Pampulia. 25 Hakashikishabo kuamba dî mu Pêge, bakahueka ku Atalia. 26 Bakumukaku mu buatu, bakasabuka ku Antiokia, kuakafidibuabo mu ngasa wa Nzambi bua mudimu wakushikishabo. 27 Hakaluabo, hakasangishabo bena ekelesia, bakabalondela malu onso akenza n’abo Nzambi, ne bua yeye wakunzuluila bisamba bia bende tshibi tshia ditabusha. 28 Bakashalamu musangu mule ne bayidi.
15 Bapostolo ne bakuabo ba Nzambi badi bela tshifufu mu Yelushalema bualu bua ditengula
1 Bantu bakuabo bakadi bafume mu Yudaya bakalua, bakadi bayisha bana betu ba mu Kilisto ne, Binuikala kanui batengula bu mu tshilele tshia Mose, kanuena bamanye mua kusungidibua. 2 Hakadi Paulo ne Bânaba n’abo mpata ne dikonka musangu mule, bana babo ba mu Kilisto bakasungula Paulo ne Bânaba ne bakuabo babo bua kuyabo ku Yelushalema kudi bapostolo ne bakulu bua dikonka edi. 3 Bena ekelesia bakabashindikila, bakahitshila mu Foineke ne Samalea, benda bambila bantu bua kukudimuna kua mitshima kua bisamba bia bende ; bakatamba kusankisha mitshima ya bana babo bonso ba mu Kilisto. 4 Hakafikabo ku Yelushalema, bakabitabusha kudi bena ekelesia ne kudi bapostolo ne bakulu ; Paulo ne Bânaba bakabambila malu onso akenza n’abo Nzambi. 5 Kadi bakuabo ba mu luseke lua Bafalese, bakadi bamane kuitabusha, bakabika bamba ne, Butudi n’abu mbua kutengula ba bisamba bia bende, ne bua kubambila bua kuenzabo mikenshi ya Mose.
6 Bapostolo ne bakulu bakadisangisha bua kulondabo bualu ebu. 7 Hakadibo ne mpata ya bungi, Petelo wakabika, wakabambila ne,
Bana betu, nudi bamanye ne, Mu matuku a kale Nzambi wakasungulula munkatshi muenu bua bisamba bia bende biunvue dî dia lumu luimpe mukana muanyi, bitabushe. 8 Nzambi mumanyi wa mu mitshima, wakabavidila, wakabaha Nyuma Muimpe bu muakutuheye bietu : 9 kakatahulula hankatshi hetu n’abo, wakuvua mitshima yabo ku ditabusha. 10 Katataka nudi nutetshila Nzambi munda tshinyi, bua nudi basue kuteka tshikokedi ha nshingu ya bayidi tshiakadi bankambua betu kabai bamanye mua kutshituala ne tuetu kabidi ? 11 Kadi tuetu tudi tuitabusha ne, Tudi tusungidibua ku ngasa wa Mukelenge Yesu muomumue n’abo.
12 Buonso buabo bakahua, bakatelesha muakadi Bânaba ne Paulo bamba bua bimanyinu ne malu a kukema biakenza n’abo Nzambi munkatshi mua bisamba bia bende. 13 Hakahuabo, Yakobo wakamba ne,
Bana betu, teleshai dî dianyi ; 14 Simona wakalonda bu muakadianjila Nzambi kumueneka kudi bisamba bia bende bua kusungula munkatshi muabo bantu bua kuikalabo ne dina diandi. 15 Mei a baprofete adi makanangane ne bualu ebu, bu muakafundabo ne,
16 « Hashika malu â, nempingane,
Nengibake kabidi nsubu wa tshilulu wa Davidi udi muhuke,
Nengibake kabidi bituha biandi bidi binyanguke,
Nemuimanyike kabidi ;
17 Nenguenzele nunku bua bantu badi bashale bakebe Mukelenge,
Ne bisamba bionso bia bende Kabidi badi babikidibua ku dina dianyi ;
18 Mukelenge udi wamba nunku udi umanyisha malu â kale »[21].
19 Bua bualu ebu ndi ngamba ne, Katutatshishi ba bisamba bia bende badi bakudimuna mitshima yabo kudi Nzambi ; 20 kadi tubafundile mukanda bua kulekelabo bintu bidi bibihisha kudi mpingu, ne bua kulekelabo masandi, ne nyama mifiekela mu nshingu ha kuishiha, ne mashi. 21 Bualu bua Mose kale tô ne katataka udi ne bambi ba malu andi mu nsunagoga ya misoko yonso, badi babala mei andi nunku ku Lumingu ku Lumingu.
22 Hashishe bapostolo ne bakulu ne bena ekelesia bonso bakelangana meshi ne, Mbimpe tusungule ba mu tshisumbu tshietu, tubatume ne Paulo ne Bânaba ku Antiokia ; bakatuma nunku Yuda, udi ne dina dikuabo ne, Bâsaba, ne Sila, bakadi bantu banene ba munkatshi mua bana babo ba mu Kilisto. 23 Bakabaha mukanda mufunda nunku ne, Bapostolo ne bana betu badi bakulu badi batumina bana betu ba mu bisamba bia bende mu Antiokia ne mu Sulia ne mu Kilikia muoyo. 24 Bualu bua tuakunvua lumu ne, Bakuabo ba munkatshi muetu bakuya kunudi, bakunutatshisha ne mei abo, badi bamba kuona mioyo yenu ; tuetu katuakubatuma ne mukenshi kunudi ; 25 hatuakuhunga dî dimue, tuakuela meshi ne, Mbimpe tusungule bantu, tubatume kunudi ne bana betu bananga, Bânaba ne Paulo, 26 bobo mene bakafila mioyo yabo bualu bua dina dia Mukelenge wetu Yesu Kilisto. 27 Nunku tuakutuma Yuda ne Sila, bobo kabidi nebanuambile mei momumue mukana muabo. 28 Bualu bua Nyuma Muimpe wakamona, ne tuetu kabidi, ne, Kembimpe bia kunutekela bunga bujitu, anu malu atudi n’au bualu : 29 nulekele bintu bidi bishihela mpingu, nulekele kabidi mashi ne nyama mifiekela mu nshingu ha kuishiha, ne masandi ; binualekela malu â, nenuenze bimpe. Nushale ne bukole.
30 Nunku hakalayanganabo n’abo, bakahueka ku Antiokia, hakasangishabo bantu, bakabaha mukanda. 31 Hakaubalabo, mitshima yabo yakasanka bua disamba diakabasambabo n’adi. 32 Bualu bua Yuda ne Sila bakadi baprofete, bakambila bantu mei a bungi, bakakolesha mitshima yabo. 33 Hakalalabo kuakua musangu, bana babo ba mu Kilisto bakabahingisha talala kudi bakabatuma. 34 Kadi Sila wakelangana meshi ne, Bidi bimpe nshaleku. 35 Kadi Paulo ne Bânaba bakashala mu Antiokia, bayisha ne bambila bantu dî dia Mukelenge ; bakuabo ba bungi bakadi n’abo kabidi.
Paulo udi ubanga luendu luibidi : udi uya ne Sila
36 Hakahita matuku makuabo, Paulo wakambila Bânaba ne, Tuhingane bua kutangila bana betu ba mu Kilisto ba mu misoko yonso ituakadi tuambila dî dia Mukelenge, tumone ne badi munyi. 37 Bânaba wakasua kuya kabidi ne Yone wakadibo babikila ne, Mâko. 38 Kadi Paulo wakelangana meshi ne, Kembimpe bia kuya ne muntu wakumuka watushîa mu Pampulia, kai muye n’etu ku mudimu. 39 Hakadibo ne mpata mikole, nunku bakahanduluka, Bânaba wakangata Mâko, wakasabuka n’andi ku Kupulio. 40 Kadi Paulo wakasungula Sila, wakaya, hakamufilabo mu ngasa wa Mukelenge kudi bana babo ba mu Kilisto. 41 Wakahitshila mu Sulia ne Kilikia wenda ukolesha mitshima ya bena ekelesia.
16 Paulo udi usangana Timote
1 Yeye wakalua kabidi ku Dêbe ne Luseta. Mu Luseta muakadi muyidi, dina diandi Timote, muana wa Muena Yuda mukashi wakadi muena kuitabusha, kadi tatu wandi wakadi Muena Gelika. 2 Yeye mene wakadi ne lumu luimpe lumanyibua kudi bana babo ba mu Kilisto ba mu Luseta ne mu Ikonio. 3 Paulo wakasua aye n’andi. Wakamuangata, wakamutengula, bualu bua Bena Yuda bakadi mu nseke ai ; bua bantu bonso bakamanya ne, Tatu wandi wakadi Muena Gelika. 4 Hakadibo bendakana mu misoko, bakafila mikenshi yakelabo kudi bapostolo ne bakulu ba mu Yelushalema bua kuitumikilabo. 5 Nunku ekelesia yakakoleshibua mu ditabusha, yakadi ivulangana ku dituku ku dituku.
Nyuma Muimpe udi ubalesha nshila. Tshikena kumona tshia ku Makedonia
6 Hakabakanda Nyuma Muimpe bua kuamba dî dia Nzambi mu Asia, bakahitshila mu luseke lua Fugia ne Galatia. 7 Hakafikabo ha buihi ne Musia, bakakeba kuya mu Bitunia, kadi Nyuma wa Yesu kakitabusha. 8 Hakahitabo hehi ne Musia, bakahueka ku Toa. 9 Tshikena kumona tshiakamueneka kudi Paulo butuku : Muntu wa ku Makedonia wakadi muimane, umutendekena ne, Lua biebe mu Makedonia, utukuatshishe. 10 Hakamoneye tshikena kumona, ha diba adi tuakakeba kuya mu Makedonia, tuelangana meshi ne, Nzambi wakutubikila bua tuetu kubambila lumu luimpe.
Paulo ne Sila badi mu Filipoi
11 Hatuakumuka mu Toa, tuakasabuka, baye balulame ku Samotaka ; hakatshiabu, tuakafika ku Neapoli ; 12 tuakajukamu, tuakaya ku Filipoi, musoko wakadi muhite yonso mikuabo ya mu luseke alu lua Makedonia ; musoko eu wakadi nkolonyi wa Bena Lomo ; tuakadi tulala mu musoko au matuku. 13 Hakalua dituku dia Lumingu lua Bayuda, tuakahatukila ku tshibuelelu tshia musoko, tuakaya ku muelelu wa musulu, ha muaba utuakela meshi ne, Ngua kutendelela ; tuakashikama hanshi, tuakayikila ne bakashi bakadi badisangisheku. 14 Mukashi wakadiku, dina diandi Ludia, wakadi biandi musumbishi wa bilulu bikunze wa ku musoko wa Tuatila, yeye wakadi mutendeledi wa Nzambi, wakunvua dî dietu ; Nzambi wakabulula mutshima wandi bua kutumikileye malu akambabo kudi Paulo. 15 Hakamubatizabo ne bakadi mu nsubu muandi, yeye wakatutendekena ne, Binuanjingulula ne, Meme ndi muena ditabusha mulelela wa Mukelenge, nulue mu nsubu muanyi nushalemu. Wakatuenzesha ne disengelela diandi.
16 Hatuakadi tuya ku muaba wa kutendelela, nsongakashi muhika wakasangakana n’etu, wakadi ne nyuma mubi wakadi umubukisha, wakamuenesha banfumu’andi bintu bia bungi bualu bua lubuku luandi. 17 Wakatulonda, tuetu ne Paulo, wela mbila ne, Balume aba mbahika ba Nzambi Mutambe Bunene wa mu diulu, badi banuambila bua nshila wa luhandu. 18 Wakadi wenza nunku matuku a bungi. Kadi hakatata Paulo bikole, wakatshinguluka, wakambila nyuma mubi ne, Ndi nkuambila mu dina dia Yesu Kilisto, umuke munda muandi. Ha diba adi mene wakaluhuka.
19 Kadi hakatangila banfumu’andi ne, Ditekemena dia luhetu luetu diakumuka, bakakuata Paulo ne Sila, bakabakoka mu tshisalu kudi bantu banene ba musoko. 20 Hakaluabo n’abo kudi balumbuludi, bakamba ne, Bantu aba mBena Yuda, badi babisha diyoyo dia bungi mu musoko wetu, 21 badi bambila bantu bilele bitudi katui bamanye mua kuitabusha anyi kuenza, bua tudi Bena Lomo. 22 Tshisumbu tshiabo tshionso tshiakabahungulukila, balumbuludi bakabavula bilulu biabo, bakamba ne, Babakume ne nkodi. 23 Hakabakumabo mikumu ya bungi, bakababuesha mu nsubu wa lukanu, bakambila mulami bikole ne, Ubalame bimpe. 24 Hakunvueye muakamuambilabo nunku, wakababuesha mu nsubu wakadi munda mua nsubu munene, wakabuesha makasa abo mu miomba.
Mulami wa nsubu wa lukanu udi ukudimuna mutshima wandi
25 Kadi hakalua bu mundankulu, Paulo ne Sila bakadi batendelela, bakadi bimbila Nzambi misambu, bena lukanu bakadi batelesha ; 26 buloba buakakanka bikole, bishimikidi bia nsubu wa lukanu biakanyunga, bibi bionso biakunzuluka lukasa, nkanu ya bantu bonso yakadibo babasuike n’ai yakasuluka. 27 Mulami wa nsubu wakatabala ; hakamoneye bibi bia nsubu biunzuluke, wakatula muele wandi, wakamba kudishiha, wela meshi ne, Bena lukanu bakunyema. 28 Kadi Paulo wakela dî diandi bikole ne, Kudienzedi bibi, buonso buetu tudiku. 29 Mulami wakalombesha minda, wakabuela mu nsubu uzakala ne buowa, wakahona ku mpala kua Paulo ne Sila, 30 wakabaluhula, wakamba ne, Bakelenge, bundi n’abu mbua kuenza tshinyi bua kusungidibua ? 31 Bakamba ne, Itabusha Mukelenge Yesu, neusungidibue ne ba mu nsubu muebe. 32 Bakamuambila dî dia Mukelenge ne bonso bakadi mu nsubu muandi. 33 Yeye wakabangata ha diba adi mene butuku, wakabuvua ha mibundabunda yabo ; bakamubatiza lukasa ne bantu bandi bonso. 34 Wakabanda n’abo mu nsubu muandi, wakabalongoluela mesa, wakatamba kusanka ne nsubu wandi yonso, bamane kuitabusha Nzambi.
35 Hakatshiabu, balumbuludi bakatuma mpoloto ne dî ne, Balekele bantu aba. 36 Mulami wa nsubu wa lukanu wakamanyisha Paulo mei â ne, Balumbuludi bakutuma bua kunulekela ; nunku nuluhuke mpindiu, nuye talala. 37 Kadi Paulo wakabambila ne, Bakatukuma, tuetu Bena Lomo, ku mesu kua bantu ; kabai banze kutuhisha mu tshilumbu, bakutubuesha mu nsubu wa lukanu ; ne katataka badi basue kutumusha mu busokoko, anyi ? Nasha kakese ; bobo nkayabo badiluile bua kutuluhula. 38 Mpoloto yakambila balumbuludi mei â ; bakatshina, hakunvuabo ne, Badi Bena Lomo ; 39 bakalua, bakabatendekena ; hakabaluhulabo, bakabasengelela bua kumukabo mu musoko. 40 Hakaluhukabo mu nsubu wa lukanu, bakabuela mu nsubu wa Ludia. Hakamonabo bana babo ba mu Kilisto, bakabakolesha mitshima, bakaya.
17 Paulo ne Sila badi babanga mudimu wa Nzambi ku Tesalonike[22] (*).
1 Hakahitshilabo mu Amfipoli ne Apolonia, bakafika ku Tesalonike, kuakadi nsunagoga wa Bena Yuda. 2 Paulo, bu mu tshilele tshiandi, wakabuelamu n’abo ; Mbingu isatu ya Bayuda wakakulangana n’abo malu a mu Mukanda wa Nzambi, 3 wakabajinguluilau, wakabambila ne, Buakadi Kilisto n’abu mbua kukengeye ne kubikeye ku bafue ; Yesu eu undi nuambila nKilisto mene. 4 Bakuabo bakitabusha, bakadisangisha ne Paulo ne Sila ; tshisumbu tshinene tshia Bena Gelika bakadi batshina Nzambi ne bakashi ba butumbi ba bungi bakenza nunku kabidi. 5 Kadi Bena Yuda bakakuatshika mukau, bakasangisha bena bufuba babi ba ku tshisalu, bakunguisha tshisumbu tshinene tshia bantu, bakabanga kubishisha diyoyo dinene mu musoko, bakabuela mu nsubu wa Yasona ku bukole bakeba kuluhulabo Paulo ne Sila bua kubafilabo kudi bantu. 6 Hakahangabo kubasanganamu, bakakoka Yasona ne bana babo bakuabo ba mu Kilisto ku mpala kua bakelenge ba musoko, bakela mbila ne, Bantu aba bakamana kutombuesha bonso ba ha buloba bakufika kunoko kabidi ; 7 Yasona wakababuesha mu nsubu muandi ; bantu aba bonso batu benza malu adi ashiha mikenshi ya Kaisa, bamba ne, Mukelenge mukuabo udiku, dina diandi Yesu. 8 Nunku bakalubakasha mitshima ya bantu ne ya bakelenge ba musoko hakunvuabo malu â. 9 Hakangatabo tshieya tshia Yasona ne tshia bakuabo, bakabalekela.
Paulo ne Sila badi ku Beloya
10 Bana babo ba mu Kilisto bakatuma Paulo ne Sila lubilu ku Beloya butuku. Hakafikabo aku, bakabuela mu nsunagoga wa Bena Yuda. 11 Kadi bantu aba bakatamba ba mu Tesalonike buimpe, bua bakitabusha dî ne mitshima mimane kulongolola ; bakadi badikebela mu Mukanda wa Nzambi ku dituku ku dituku ne, Malu â adi malelela, anyi ? 12 Nunku ba bungi bakitabusha, ne Bena Gelika bakashi bakadi ne butumbi, ne balume ba bungi kabidi. 13 Hakamanya Bena Yuda ba mu Tesalonike ne, Paulo udi wamba dî dia Nzambi ku Beloya kabidi, bakaluaku kabidi, bakakankisha bantu, bakabalubakasha. 14 Hashishe bana babo ba mu Kilisto bakatuma Paulo lubilu bua kuyeye tô ne ku mai manene, kadi Sila ne Timote bakashalamu. 15 Bafidi ba Paulo bakamulombola tô ne ku Atena ; hakangatabo dî dia Paulo diakatumineye Sila ne Timote bua bobo balue kudiye lukasa, bakaya.
Paulo udi ku Atena
16 Hakadi Paulo mubindile ku Atena, mutshima wandi wakatamba kunyingalala hakatangileye musoko mûle tente ne mpingu. 17 Yeye wakakulangana ne Bena Yuda ne batendeledi bakane mu nsunagoga, wakasomba ne bakasangakana n’andi mu tshisalu ku dituku ku dituku. 18 Bakuabo ba munkatshi mua bena meshi ba Epikuleo ne ba Stoiko bakalua kuelangana n’andi mpata. Bakuabo bakakonka ne, Muena tshiakulakula au neambe tshinyi ? Bakuabo kabidi bakamba ne, Yeye udi bu muambi wa malu a nzambi ya bende, bualu bua yeye wakadi wamba bua Yesu ne bua dibika dia ku lufu. 19 Bakamukuata ku tshianza, bakamulombola ku Aleopago, bakamukonka ne, Tumanye bietu diyisha edi dihia-dihia diudi wamba, anyi ? 20 Bua wewe udi utuambila malu adi mahia-mahia ku matshu etu ; ka tudi basue kumanya dijingulula dia malu â. 21 (Bena Atena bonso ne benyi bakadi bashikamemu kabakadi ne diba dia kuenza bualu bukuabo anu bua kuamba anyi bua kunvua bualu buhia-buhia).
Paulo udi wambila Bena Atena bualu bua Yesu
22 Paulo wakimana munkatshi mua Aleopago, wakamba ne,
Nuenu Bena Atena, ndi ntangila ne, Mu malu onso nudi nutamba kutshina nzambi yenu. 23 Bualu bua hanakadi mpita mu nshila, ntangila bintu binudi nutendelela, nakasangana kabidi tshioshelu tshiakadi ne dî difundaku ne, KUDI NZAMBI UDI KAI MUMANYIBUE. Unudi nutendelela kanui bamumanye bimpe, nyeye undi numanyisha. 24 Nzambi wakafuka buloba ne bintu bionso bidihu, bualu bua yeye udi Mukelenge wa diulu ne buloba, katu wikala mu bitendelelu bidi bibaka ku bianza bia bantu. 25 Bianza bia bantu kabiena bimukuatshila mudimu, bu hadiye ne tshintu bualu, bualu bua yeye mene utu waha bantu bonso muoyo ne muhuya ne bintu bionso. 26 Yeye kabidi wakafuka bisamba bionso bia bantu, bafuma mu muntu umue, bua kuikalabo ha buloba buonso ; wakatahulula bikondo biabo bidianjile kulongolola diambedi, ne mikalu ya miaba yabo yashikamabo. 27 Wakenza nunku bua bakebe Nzambi, benda babubuta bua kumumonabo, kadi yeye kena n’etu kule kudi muntu ne muntu. 28 Bualu bua mu Nzambi tudi ne muoyo, tudi tuendakana, tudi tuikala ; bu muakafunda bafundi benu bakuabo ne,
Tuetu kabidi tudi bana bandi.
29 Bua tuetu tudi bana ba Nzambi nunku, kambimpe bia tuetu kuelangana meshi ne, Nzambi udi bu ngolo, anyi argent, anyi dibue, tshidi tshisonga ne lungenyi ne meshi bia bantu. 30 Diambedi Nzambi wakahitshishila bantu bikondo bia buhote buabo hatuhu, kadi katataka yeye udi wela mukenshi ne, Bantu bonso badi kuonso bakudimune mitshima yabo ; 31 bua yeye wakasungula dituku didiye ulumbuluisha ba ha buloba mu buakane kudi muntu wakasunguleye. Yeye kabidi wakaha bantu bonso ditabusha dia bualu ebu, bua yeye wakamubisha ku lufu.
32 Hakunvuabo bua dibika dia bafue, bakuabo bakaseka ; kadi banga bakamba ne, Netunvue dî diebe kabidi bua bualu ebu. 33 Hashishe, Paulo wakumuka munkatshi muabo. 34 Kadi banga balume bakamulamata, bakitabusha ; munkatshi muabo kabidi muakadi Dionusio, muena Aleopago, ne mukashi, dina diandi Damali, ne bakuabo n’abo.
18 Paulo udi ku Kolinto
1 Hakashika malu â, wakumuka mu Atena wakalua ku Kolinto. 2 Wakasanganamu Muena Yuda mukuabo, dina diandi Akula, mulela ku luseke lua Ponto, mufume tshituha tshihi ku Italia, ne mukashi wandi Pisikila, bua Kulaudio wakela mukenshi ne, Bena Yuda bonso bumuke mu Lomo. Paulo wakaya kudibo. 3 Bualu bua mudimu wandi ne wabo wakadi muomumue, wakadi ushikama n’abo, bakadi benza mudimu, bua bakadi benji ba nsubu ya bilulu. 4 Yeye wakakulangana ne bantu mu nsunagoga ku Lumingu ne ku Lumingu lua Bayuda, wakakeba kuitabushisha Bena Yuda ne Bena Gelika.
5 Hakahueka Sila ne Timote, bafume ku Makedonia, Paulo wakadi wenzeshibua bikole mu kuamba kua dî dia Nzambi, wambila Bena Yuda ne, Yesu udi Kilisto. 6 Hakamutantamenabo ne hakamuhendabo, yeye wakabanyukuila bilulu, wakabambila ne, Mashi enu ikale ha mitu henu, meme tshiena ne bualu ; katataka tô ne tshiendelele nenye kudi bisamba bia bende. 7 Wakumukaku, wakabuela mu nsubu wa muntu dina diandi Titio Yusto, wakadi biandi mutendeledi wa Nzambi, nsubu wandi wakadi hehi ne nsunagoga. 8 Kulisipo wakadi ha mutu ha nsunagoga, wakitabusha Mukelenge ne ba mu nsubu wandi bonso ; Bena Kolinto ba bungi, hakunvuabo, bakitabusha, bakabatijibua. 9 Mukelenge wakambila Paulo mu tshikena kumona butuku ne, Kutshinyi ; kadi amba, kuhû : 10 bualu bua meme ndi n’ebe, kakuena muntu wakulenga tshianza bua kukuenzela bibi ; bua meme ndi ne bantu ba bungi mu musoko eu. 11 Yeye wakashikamaku talala tshidimu tshijima ne ngondo isambombo, uyisha dî dia Nzambi munkatshi muabo.
12 Hakadi Galio muloho munene mu luseke lua Akaya, Bena Yuda bakabika diatshimue, bakatantamena Paulo, bakalua n’andi ku tshilumbuluidi, 13 bakamba ne, Muntu eu udi witabushisha bantu bua kutendelelabo Nzambi ne tshitendeledi tshidi mikenshi ikanda. 14 Hakamba Paulo kubulula mukana, Galio wakambila Bena Yuda ne, Nuenu Bena Yuda, bu bualu ebu buikale bua bubi anyi bua dikamakama, nakadi kumanya mua kunvua dî dienu ; 15 kadi bikala malu â makonka a mei ne a mena ne a mikenshi yenu nkayenu, nuenu mene nuditangidileu ; tshiena musue kuikala mulumbuludi wa malu â. 16 Yeye wakabihata ha tshilumbuluidi. 17 Buonso buabo bakakuata Sosetene, wakadi ha mutu ha nsunagoga, bakamukumina ku mpala kua tshilumbuluidi. Kadi Gallo kakabatshuka bua malu â onso.
Paulo udi ubika mu Kolinto bua kuya ku luendu
18 Hakamana Paulo kulala matuku makuabo a bungi ku nyima kua bualu ebu, wakalayangana ne bana babo ba mu Kilisto, wakumuka ne Pisikila ne Akula, wakabanga kusabuka ku Sulia, mumane kubeya nsuki yandi ku Kenekelea, bua yeye wakadi muditshihe. 19 Bakalua ku Efeso, Paulo wakabashîaku ; kadi yeye wakabuela mu nsunagoga, wakakulangana ne Bena Yuda. 20 Hakamulombabo bua kushaleye n’abo tshinga tshituha, kakitabusha. 21 Kadi hakalayanganeye n’abo, hakambeye ne, Nempingane kunudi kabidi biasua Nzambi, wakumuka ne buatu mu Efeso.
22 Hakafikeye ku Kaisalia, wakabanda ku Yelushalema, wakela bena ekelesia muoyo, wakahueka ku Antiokia. 23 Hakashikameyemu musangu, wakumuka, wakahitshila luseke lua Galatia ne lua Fugia ku nyima, ukolesha mitshima ya bayidi bonso.
Apolo udi ku Efeso
24 Muena Yuda mukuabo wakadiku, dina diandi Apolo, mulela ku Alesandelia, wakadi ne ludimi luhehele, yeye wakalua ku Efeso ; wakadi ne bukole bua mu Mukanda wa Nzambi. 25 Muntu eu wakadi mulongeshibue bua nshila wa Mukelenge, ne bualu bua mutshima wandi wakadi musankedile, yeye wakadi wamba ne uyisha malu a Yesu bimpe, mumanye anu bua dibatiza dia Yone ; 26 wakabanga kuamba dî mu nsunagoga ne dikima. Kadi hakunvua Pisikila ne Akula kuamba kuandi, bakaya n’andi kuabo, bakamujinguluila bua nshila wa Nzambi biakane. 27 Hakasueye kuya mu Akaya, bana babo ba mu Kilisto bakakolesha mutshima wandi, bakafundila bayidi mukanda bua kumuitabushabo. Hakafikeye, wakatamba kukuatshisha bantu bakadi bamane kuitabusha bua ngasa wa Nzambi ; 28 bualu bua wakadi utuisha Bena Yuda bikole ku mesu kua bantu, ubalesha mu Mukanda wa Nzambi ne, Yesu udi Kilisto.
19 Paulo udi ku Efeso ; bayidi ba Yone badi bitabusha Yesu
1 Hakadi Apolo mu Kolinto, Paulo wakalua ku Efeso, mumane kuhita mu nseke ya ku mikuna, wakasanganamu bayidi bakuabo ; 2 wakabakonka ne, Nuakangata Nyuma Muimpe hanuakitabusha, anyi ? Bakamuambila ne, Nasha, katuakunvua ne, Nyuma Muimpe udiku. 3 Yeye wakabakonka kabidi ne, Bakanubatiza mu dibatiza kai ? Bakamba ne, Mu dibatiza dia Yone. 4 Paulo wakamba ne, Yone wakadi ubatiza bantu ne dibatiza dia kukudimuna kua mitshima wambila bantu ne, Mbimpe bia nuenu kuitabusha ulualua ku nyima kuanyi, au udi Yesu mene. 5 Hakunvuabo dî edi, bakabatijibua mu dina dia Mukelenge Yesu. 6 Hakabatentekesha Paulo bianza ha mitu habo, Nyuma Muimpe wakabahuekela ; bakabanga kuakula mu miaku mikuabo, bamba bualu bua Nzambi. 7 Bantu aba bonso bakadi bu dikumi ne babidi.
8 Paulo wakabuela mu nsunagoga, wakadi ujukuila bantu dî ngondo isatu, wakulangana n’abo bua kubitabushisha malu a bukelenge bua Nzambi. 9 Kadi hakakolesha bakuabo mitshima yabo, hakahidiabo, bamba mei mabi bua Nshila wa Nzambi ku mesu kua bantu, wakumuka kudibo, wakumusha bayidi munkatshi muabo, wakadi uyisha ku dituku ku dituku mu ekola wa Tulano. 10 Bualu ebu buakenjibua tô bidimu bibidi, nunku bonso bakadi bashikama mu Asia bakunvua dî dia Mukelenge, Bena Yuda ne Bena Gelika.
Paulo udi wenza malu a kukema
11 Nzambi wakenza malu makole a kukema ku bianza bia Paulo ; 12 nunku bakatuadila basame matuaya ne bitambala biakadiye n’abi ham’bidi, mabedi akumuka kudibo, ne nyuma mibi yakumuka munda muabo. 13 Kadi bakuabo bendakanyi ba Bena Yuda, batempeshanganyi ba mbuku, bakateta kabidi mua kubikilabo dina dia Mukelenge Yesu ha bakadi ne nyuma mibi munda, bamba ne, Ndi nkutshihisha mu dina dia Yesu udi Paulo wamba. 14 Bana muanda mutekete ba Muena Yuda dina diandi Sekua, muakuidi munene wa Nzambi, mbakadi benza nunku. 15 Nyuma mubi wakabakudimuna ne, Ndi mumanye Yesu, ndi mumanye bua Paulo kadi nuenu mbanganyi ? 16 Muntu wakadi ne nyuma mubi munda wakabuhukila, wakabatamba bubidi buabo, wakabatekesha ; bakanyema mu nsubu muakadibo, butaka ne batahika mputa ham’bidi. 17 Bualu ebu buakadi bumanyibua kudi bonso, ne Bena Yuda ne Bena Gelika, bakadi bashikama mu Efeso ; buowa buakakuata buonso buabo, dina dia Mukelenge Yesu diakadi ditumbishibua. 18 Ba bungi kabidi bakadi bitabushe diambedi bakadi balua, batonda basokolola malu abo. 19 Bena matempu ba bungi bakasangisha mikanda yabo, bakayosha ku mesu kua bantu bonso. Bakabala mushinga wai, bakausangana muikale bituha bia argent mbombo itanu. 20 Nunku dî dia Nzambi diakadiundadiunda bikole, diakatamba.
Paulo udi musue kuya ku Lomo
21 Hakashika malu â, Paulo wakahangidisha bua kuhitshila mu Makedonia ne Akaya bua kuyeye ku Yelushalema, wamba ne, Hangikalaku, bundi n’abu mbua kuya kumona Lomo kabidi. 22 Hakatumeye babidi ba mu bakadi bamukuatshisha, Timote ne Elasto, ku Makedonia, yeye nkayandi wakashala mu Asia tshituha.
Bena Efeso badi batekela Paulo diyoyo
23 Mu matuku au diyoyo dia bungi diakabika bualu bua Nshila wa Nzambi. 24 Muntu mukuabo wakadiku, dina diandi Demetelio, wakadi biandi mutudi wa biamu bia argent, yeye wakadi wenza tusubu tua argent tufuanyikisha bu tshitendelelu tshia Atemise, wakadi uha batudi bakuabo mudimu wa bungi. 25 Yeye wakabasangisha ne bakuabo bakadi ne mudimu wabo muomumue, wakabambila ne, Bana betu, nudi bamanye ne, Ku mudimu eu nkutudi tuhetela biuma bietu. 26 Nudi nutangila, nudi nunvua ne, Nasha mu Efeso nkayamu, kadi mu luseke luonso lua Asia, anu tuaba tukese tudi tushala, Paulo eu wakitabushisha bantu ba bungi wakabakudimusha mitshima yabo, wamba ne, Nzambi idi mienza ne bianza kayena Nzambi. 27 Kakuena anu bualu ebu bua kutshina ne, Lumu lua mudimu wetu ludi luamba kulua lubi nkayalu, kadi bua ntempelo wa nzambi mukashi munene Atemise neabadibue ne, Ntshianana, ne bua yeye neumushibue ku butumbi buandi, ngudi bantu bonso ba mu Asia ne ba ha buloba bonso batendelela. 28 Hakunvuabo dî adi, bakûlangana ne tshishi, bakadi bela mbila ne, Atemise wa Bena Efeso ke udi munene ! 29 Musoko wakûla tente ne diyoyo ; hakakuatabo Gayo ne Alistâko, bantu ba ku Makedonia, bafidi ba Paulo ku luendu luandi, bakanyemena hohamue mu muaba wa tshitangidilu tshia malu. 30 Hakasua Paulo kubuela muakadi bantu aba, bayidi kabakitabusha. 31 Bantu banene bakuabo ba mu Asia, balunda bandi, bakamutumina dî bakadi bamusengelela ne, Kudibueledi mu muaba au wa tshitangidilu. 32 Bakuabo bakadi bela dî dikuabo, bakuabo dî dikuabo ; musumba wonso wakadi anu diyoyo ; ba bungi kabakamanya bualu buakadibo bunguila. 33 Bakasungulula Alesandelo mu musumba wabo, Bena Yuda bakamutuma ku mpala. Alesandelo wakabahoha tshianza, wakamba kudividila ku mesu kua bantu. 34 Kadi hakamanyabo ne, Yeye udi Muena Yuda, buonso buabo bakela mbila ne dî dimue tô bituha bia diba bibidi ne, Atemise wa Bena Efeso ke udi munene ! 35 Hakaholesha mufundi wa musoko musumba wa bantu, wakabambila ne, Nuenu Bena Efeso, muntu kai udiku udi kai mumanye ne, Musoko wa Bena Efeso udi mulami wa tshitendelelu tshia Atemise munene, ne wa tshifuanyikishi tshiandi tshiakahona tshifume kudi Yupita ? 36 Bua bantu kabena bamanye mua kudiula dî edi, mbimpe bia nuenu nushikame talala, kanuenji bualu lubilu. 37 Nuenu nuakulua kunoko ne bantu aba, kabai banze kunyenga bintu bia mu bitendelelu, kabai banze kuhenda nzambi wetu mukashi. 38 Nunku Demetelio ne bena mudimu n’andi, bikalabo ne muntu tshilumbu, matuku a kulumbulula adiku ne balumbuludi badiku, baye kubandanganaku. 39 Kadi binuakeba bunga bualu, nebabushikishe mu disangisha didi dijalama ne mikenshi. 40 Bulelela, tudi mua kubandibua bua diyoyo dia lelu, bua kadî ne bualu buadi, katuena bamanye mua kuamba budi musumba eu munguile. 41 Hakambeye nunku, wakamuangalasha disangisha.
20 Paulo udi uya mu Makedonia ne mu Gelika
1 Hakashika diyoyo, Paulo wakabikila bayidi, wakakolesha mitshima yabo, wakabalaya, wakumuka bua kuya mu Makedonia. 2 Hakahitshileye mu nseke ai, hakakolesheye mitshima yabo ne mei a bungi, wakalua mu Gelika. 3 Hakalaleyeku ngondo isatu, ne Bena Yuda bamane kumuelela tshifufu hakadiye wamba kusabuka ku Sulia, yeye wakadisunguila bua kuhingana ku Makedonia. 4 Bakadi bamufila ku Asia bakadi Sopato wa ku Beloya, muana wa Pulo ; ne Bena Tesalonike, Alistâko ne Sekundo ; ne Gayo wa ku Dêbe ; ne Timote ; ne Tukiko ne Tofimo ba ku Asia. 5 Bantu aba bakadianjila kuya ku mpala, bakadi batuindila mu Toa.
Paulo udi ku Toa
6 Hakashika matuku a bidia bidi kabî biela luevene, tuakumuka mu Filipoi, tuakabuela mu buatu ; hakahita matuku atanu, tuakafika ku Toa kuakadibo ; tuakalalaku matuku muanda mutekete. 7 Hakalua dituku dia kumudilu dia lumingu, hatuakadisangisha bua kutshibula bidia, Paulo wakadi wakulangana n’abo ; bualu bua wakasua kumuka hatshiabu, wakadi ulehesha mei andi tô ne mundankulu. 8 Minda ya bungi yakadi mu nsubu wa mulu mutuakadi basangishile. 9 Nsongalume, dina diandi Eutuko, wakadi mushikamine ha madidishi, wakadi ubunga tulu ; bualu bua Paulo wakadi wakula musangu mule, tulu tukole tuakamukuata, wakahona hanshi mu nsubu muisatu mulungakasha, bakamuambula mufue. 10 Paulo wakatuluka munshi, wakadiela ham’bidi handi, wakamûhukila, wakamba ne, Kanuteki diyoyo, udi ne muoyo munda. 11 Hakabandeye mulu kabidi, hakatshibuleye bidia, hakadieye, hakakuleye musangu mule tô ne hakatshiabu, wakumuka. 12 Bakalua ne nsongalume muikale ne muoyo, mitshima yabo yakatamba kusanka.
Paulo udi uya ku Mileto
13 Tuetu tuakadianjila ku buatu, tuakaya ku Aso, tuela meshi ne, Netuheteku Paulo, bua yeye wakadi muambe nunku, yeye wakasua kuyilaku ku makasa. 14 Hakatusanganeye ku Aso, tuakamubuesha mu buatu, tuakalua ku Mitulene. 15 Tuakumukaku mu buatu ; hakatshiabu, tuakafika hehi ne Kio ; hakatshiabu kabidi, tuakafika ku Samo ; hakatshia dinga difuku, tuakalua ku Mileto. 16 Kadi Paulo wakamana kudisunguila bua kuhita Efeso, bua kakasua kulehesha matuku mu Asia ; wakadi uya iukasa ne, Binamanya mua kufika ku Yelushalema ha dituku dia Pentekoste.
Paulo udi ulaya bakulu ba mu Efeso
17 Hakadi Paulo mu Mileto, wakatuma dî ku Efeso, wakabikila bakulu ba ekelesia. 18 Hakaluabo kudiye, wakabambila ne,
Nuenu nudi bamanye bienzedi bianyi binakadi n’abi munkatshi muenu matuku onso, ku dituku dia kumudilu dinakadiata makasa anyi mu Asia tô ne katataka, 19 nakadi nkuatshila Mukelenge mudimu wandi ne buhuekele buonso ne binsonshi ku mesu ne makenga akalua kundi bualu bua bifufu bia Bena Yuda. 20 Nudi bamanye ne, Tshiakatshina bua kunuambila malu onso akamanya mua kunukuatshisha ne bua kunuyisha hadi bantu bunguile, ne ku nsubu ne ku nsubu, 21 ngambila Bena Yuda ne Bena Gelika bua kukudimunabo mitshima kudi Nzambi ne bua kuitabushabo Mukelenge wetu Yesu Kilisto. 22 Katataka nyaya ne mutshima wanyi musuika ku Yelushalema, tshî mumanye malu aluaku kundi, 23 kadi Nyuma Muimpe udi unmanyisha mu misoko yonso ne, Nkanu ne makenga bidi bikuindila. 24 Kadi tshiena mbala muoyo wanyi bu tshintu tshia mushinga mukole kundi, binamanya mua kushikisha tshidikishilu tshianyi tshia lubilu ne mudimu unakuangata kudi Mukelenge Yesu wa kumanyisha bantu lumu luimpe lua ngasa wa Nzambi. 25 Katataka, monai, ndi mumanye ne, Buonso buenu banakadi ngendakana ngambila bualu bua bukelenge bua Nzambi kanuena nutangila mpala wanyi kabidi. 26 Nunku bua bualu ebu ndi nuambila lelu ne, Ndi mbingishibua ku mashi a bantu bonso. 27 Tshiakatshina bua kunuambila malu onso adi Nzambi musue. 28 Nuditangile bienu bimpe, ne tshisumbu tshionso tshiakanutekelabo batangidi [23] kudi Nyuma Muimpe, nudishe ekelesia wa Mukelenge wakasumbeye ku mashi andi. 29 Ndi mumanye ne, Hanumuka bianyi, nkashama idi ne luonji neilue munkatshi muenu, neyone tshisumbu tshia mikoko ; 30 bantu nebabike munkatshi muenu mene, bambila bantu malu adi kâi malelela bua kukokabo bayidi ku nyima kuabo. 31 Nunku dimukai, nuvuluke bu munakadi tshî mulekele tô bidimu bisatu bua kunudimusha muntu ne muntu butuku ne munya ne binsonshi ku mesu. 32 Katataka ndi nufila mu bianza bia Nzambi ne mu dî dia ngasa wandi didi dimanye mua kunudiundisha ne mua kunuha buhianyi munkatshi mua bonso badi balengeshibue. 33 Mutshima wanyi kawakukuma ku argent wa muntu, anyi ku ngolo wandi, anyi ku bilulu biandi. 34 Nuenu nudi bamanye ne, Bianza bianyi ebi biakankuatshisha ne bakadi n’anyi bua bintu bituakadi n’abi bualu. 35 Mu malu onso nakanulesha tshifuanyikishi bu munudi mua kuenza mudimu bua kukuatshisha badi batekete, ne bua nuenu kuvuluka mei a Mukelenge Yesu akambeye ne, Kuha kudi kutamba kuangata kusankisha muntu. 36 Hakambeye nunku, wakatua binu hanshi, wakatendelela Nzambi ne buonso buabo. 37 Buonso buabo bakadila bikole, bakela Paulo bituha ku nshingu, bakamutua mishiku, 38 mitshima yabo yakatamba kunyingalala bua dî diakambeye ne, Kanuena nutangila mpala wanyi kabidi. Bakamushindikila ku buatu.
21 Paulo udi ku Tulo
1 Hatuakumuka ne buatu, bamane kuhanduluka n’abo, tuakaya balulame tô ne ku Kosa ; hakatshiabu, tuakafika ku Lodo ; tuakumukamu, tuakuya ku Patala. 2 Hatuakasangana buatu bukuabo bukadi ha kusabuka ku Foinike, tuakabuelamu, tuakaya. 3 Hatuakatangila Kupulio, tuakamushîa ku tshianza tshia luboko ; tuakasabuka ku Sulia, tuakahueka ku Tulo bua bena buatu bakasua kuhatulaku bintu. 4 Hatuakamona bayidi, tuakalalamu matuku muanda mutekete. Bantu aba, bamane kumanyishibua kudi Nyuma, bakambila Paulo ne, Kubandi ku Yelushalema. 5 Hatuakashikisha kulalamu matuku, tuakumuka, tuakaya ku luendu luetu ; buonso buabo, ne bakashi ne bana, bakatushindikila tô ne hatuakahatuka mu musoko ; hatuakatua binu kukala kua mai, tuakatendelela Nzambi, tuakalayangana n’abo. 6 Tuakabuela mu buatu, kadi bobo bakahingana kuabo.
Paulo udi mu nshila wa ku Yelushalema
7 Hatuakashikisha luendu lutuakafuma n’alu ku Tulo, tuakafika ku Tolemai, tuakelangana ne bana betu muoyo, tuakalala n’abo dituku dimue. 8 Hakatshiabu, tuakumuka tuakalua ku Kaisalia. Hatuakabuela mu nsubu wa Filipo, muambi wa Lumu Luimpe umue wabo wa balami muanda mutekete, tuakalala kuandi. 9 Yeye wakadi ne bana bakashi banai bakatshidi tumama, bakadi bamba malu akadi kâi manze kulua. 10 Hatuakadi balalemu matuku makuabo, muprofete, dina diandi Agabo, mufume ku Yudaya, wakahueka ku Kaisalia. 11 Hakalueye kutudi, wakangata mukaba wa Paulo, wakadisuika n’au ku makasa ne ku bianza, wakamba ne, Nyuma Muimpe udi wamba ne, Bena Yuda ba mu Yelushalema nebasuike muena mukaba eu nunku, nebamufile mu bianza bia bantu ba bende. 12 Hatuakunvua malu â, tuetu ne bena ha muaba au tuakadi tumusengelela ne, Kubandi ku Yelushalema. 13 Kadi Paulo wakatuebesha ne, Nudi nuenzela nunku tshinyi, nudila numpandisha mutshima wanyi ? Ndi mumane kudilongolola, kembua kusuikibua nkayaku, kadi bua kufua kabidi ku Yelushalema bua dina dia Mukelenge Yesu. 14 Hakahidieye kuitabusha, tuakalekela, tuakamba ne, Bualu budi Mukelenge musue buenjibue.
Paulo udi mu Yelushalema
15 Hakashika matuku â, tuakalongolola bintu bietu, tuakabanda ku Yelushalema. 16 Ba munkatshi mua bayidi ba mu Kaisalia bakabanda n’etu, balue ne Nasona, Muena Kupulio, muyidi wa kale, muena kuandi kutuaya kulala.
17 Hatuakafika mu Yelushalema, bana betu ba mu Kilisto bakatusankidila. 18 Hakatshiabu, Paulo wakaya n’etu kudi Yakobo ; bakulu bonso bakadiku. 19 Hakabeleye muoyo, wakabalondela bualu ne bualu akenza Nzambi munkatshi mua bisamba bia bende ku mudimu wandi. 20 Hakunvuabo bualu abu, bakatumbisha Nzambi, bakamuambila ne, Muan’etu, wewe udi utangila bungi bua mbombo ya ba munkatshi mua Bena Yuda badi bamane kuitabusha ; kadi buonso buabo badi ne lukunukunu lua mikenshi ya Mose. 21 Bakunvua lumu luebe ne, Wewe udi uyisha Bena Yuda bonso badi munkatshi mua bisamba bia bende bua kulekelabo Mose ; udi ubambila ne, Kanutengudi bana benu, kanuenji bilele bia diambedi. 22 Nunku netuenze tshinyi ? Nebunvue bulelela ne, Wewe wakulua. 23 Ka, enza bualu ebu bu mutudi tukuambila : Tudi ne balume banai badi baditshihe ; 24 ubangate, udilengeshe n’abo, ubafutshile bua bobo bamanye mua kubeya nsuki yabo ; nunku, bonso nebamanye ne, Malu atuakunvua bua bualu buebe kêna malelela, kadi wewe udi wenda mululame, udi wenza mikenshi ya Mose. 25 Kadi bualu bua bantu ba bisamba bia bende bakamana kuitabusha, tuakabatumina mukanda, bahunge dî dietu ne, Nulekele bintu bidi bishihela mpingu, nulekele kabidi mashi, ne nyama mifiekela mu nshingu ha kuishiha, ne masandi. 26 Hashishe Paulo wakangata bantu aba, hakatshiabu wakadilengesha n’abo, wakabuela mu ntempelo, umanyisha bakuidi ba Nzambi bua dishika dia matuku a kudilengesha kuabo ; wakashalamu tô ne hakafilabo mulambu wa muntu ne muntu.
Bena Yuda badi bakuata Paulo mu ntempelo
27 Hakamba matuku au muanda mutekete kushika, Bena Yuda ba mu Asia, hakamumonabo mu ntempelo, bakashikila tshisumbu tshionso tshia bantu, bakamukuata, 28 bela mbila ne, Bena Isalele, nutukuatshishe, kayeu muntu udi uyisha bantu bonso kuonso bua kuhidiabo tshisamba tshietu ne mikenshi ya Mose ne muaba eu ; bualu bukuabo, yeye wakulua ne Bena Gelika mu ntempelo, wakona muaba eu wa tshijila. 29 Bualu bua bakumumona diambedi wenda mu musoko ne Tofimo, muena Efeso, bakela meshi ne, Paulo wakulua n’andi mu ntempelo. 30 Diyoyo diakadi mu musoko mujima, bantu bakunguila, bakakuata Paulo, bakabanga kumumusha ku bukole mu ntempelo, bibi biakinshidibua lukasa. 31 Hakadibo bakeba kumushiha, lumu luakafika kudi kamanda ka tshisumbu tshia masalayi ne, Musoko mujima wa Yelushalema udi mujikuka ne mutoyi. 32 Yeye wakangata masalayi ne tupitene lubilu, wakanyema kudibo. Hakamonabo kamanda ne masalayi, bakalekela kukuma Paulo. 33 Hashishe kamanda wakasemena hehi, wakamukuata, wakamba bua kumusuikabo ne nkanu ibidi, wakabanga kubebesha ne, Udi nganyi ? Wakuenza tshinyi ? 34 Bakuabo ba mu tshisumbu bakela mbila, mukuabo dî dikuabo mukuabo dî dikuabo ; hakahangeye kujingulula bimpe bualu bua diyoyo, wakamba bua kuluabo n’andi mu nsubu wa masalayi. 35 Hakafikeye ha tshibandilu, masalayi akamuambula, bualu bua luonji lua bantu, 36 bua tshisumbu tshia bantu bakadi babalonda bela mbila ne, Bamumushe.
37 Hakambabo kubuela mu nsubu wa masalayi ne Paulo, yeye wakebesha kamanda ne, Nkuambile dî, anyi ? Kamanda wakamukonka ne, Ahu udi mumanye muaku wa Bena Gelika, anyi ? 38 Wewe ke Muena Ejipitu wakajudisha ditomboka mu matuku a diambedi, mulombole bantu binunu binai ba Batahianganyi mu tshihela, anyi ? 39 Kadi Paulo wakamba ne, Ndi Muena Yuda wa ku Tâso wa mu Kilikia, ndi bianyi wa musoko udi kawi wa hatuhu. Ndi nkutendekena bua meme kuambila bantu aba dî. 40 Hakitabusheye, Paulo wakimana ha tshibandilu, wakahoha bantu tshianza ; hakahuabo talala, yeye wakabambila dî mu muaku wa Bena Ebelu, wakamba ne,
22 Paulo udi wambila bantu muakakudi-muneye mutshima wandi
1 Bana betu ne batatu, unvuai divila dianyi dindi musue kunuambila katataka.
2 Hakamunvuabo ubambila dî mu muaku wa Bena Ebelu, bakatamba kuhua talala. Yeye wakamba ne,
3 Ndi bianyi Muena Yuda, nakaledibua mu Tâso wa mu Kilikia, kadi nakakolela mu musoko eu, ku makasa a Gamaliele ; bakanyisha bu mudi tshilele mene tshia mikenshi ya bankambua betu, muikale ne lukunukunu lua bualu bua Nzambi bu munudi n’alu buonso buenu lelu. 4 Nakakengesha Nshila eu tô ne ku lufu, nsuika balume ne bakashi, mbabuesha mu nsubu ya lukanu. 5 Muakuidi munene wa Nzambi udi unvidila ne bakulu bonso ; nakangata mikanda kudibo mitumine bana betu, nakadi ngenda mu nshila wa ku Damaseke bua kusuika bakadiku mu nkanu, ne bua kulua n’abo ku Yelushalema bua kubakengeshabo. 6 Hanakadi ngenda nunku, hanakafika ha buihi ne Damaseke, hakadi diba munda munya, munya mukole wa mu diulu wakantemena lukasa. 7 Nakahona hanshi, nakunvua dî dingambila ne, Shaula, Shaula, udi unkengeshila meme tshinyi ? 8 Nakamukudimuna dî ne, Mukelenge, wewe udi nganyi ? Yeye wakungambila ne, Ndi bianyi Yesu wa ku Nazaleta ûdi ukengesha. 9 Bakadi n’anyi bakatangila munya bulelela, kadi kabakajingulula dî dia wakadi wakula n’anyi. 10 Nakamukonka ne, Mukelenge, nengenze tshinyi ? Mukelenge wakangambila ne, Bika, uye mu Damaseke, nebakuambilemu malu onso akukusunguilabo bua wewe kuenza. 11 Hanakadi tshî mumanye mua kutangila bualu bua bukole bua munya au, bakadi n’anyi bakankuata ku tshianza bandombola, nunku nakafika ku Damaseke. 12 Muntu mukuabo wakadimu, dina diandi Anania, wakadi mutendeledi muakane utumikile mikenshi ya Mose, lumu luandi luakadi luimpe munkatshi mua Bena Yuda bonso bakadi bashikamemu ; 13 yeye wakalua kundi, wakimana ha buihi n’anyi, wakangambila ne, Muan’etu Shaula, tabala. Ha diba adi mene nakatabala, nakamumona. 14 Yeye wakamba ne, Nzambi wa bankambua betu wakakusungula bua wewe kumanya budiye musue, ne bua wewe kutangila Udi Muakane, ne bua wewe kunvua dî dia mukana muandi. 15 Bua wewe newikale mumanyishi wandi kudi bantu bonso wa malu awakutangila ne awakunvua. 16 Udi ushangulukila katataka tshinyi ? Bika, ubatijibue, uvuibue ku mibi yebe, ubikila dina diandi. 17 Hanakahingana ku Yelushalema, hanakadi ntendelela Nzambi mu ntempelo, nakalotakana, 18 nakamumona ungambila ne, Umuka mu Yelushalema lubilu, bua kabena bitabusha dî diudi wamba bua bualu buanyi. 19 Nakamba ne, Mukelenge, bobo badi bamanye munakadi mbuesha bakakuitabusha mu nsubu wa lukanu ne munakadi mbakuma mu nsunagoga yonso ; 20 hakadibo bamatshisha mashi a Stefano, mumanyishi wa bualu buebe, meme kabidi nakadi ngimana ha buihi, ngitabusha bualu ebu, ndama bivualu bia bamushihi. 21 Yeye wakangambila ne, Umuke munemu, bualu bua nenkutume kuakua kule kudi bisamba bia bende.
Paulo udi ubamanyisha ne, Ndi Muena Lomo
22 Bakadi bamutelesha tô ne hakambeye dî edi ; hashishe bakabandisha mei ne, Bumusha muntu eu ha buloba, kabiakadi bimpe bia yeye kuikala ne muoyo. 23 Hakadibo bela mbila bikole, bakavula bivualu, bakela buloba mulu. 24 Hakadibo benza nunku, kamanda ka masalayi wakamba bua kuluabo n’andi mu nsubu wa masalayi, wakamba kabidi bua kumukumabo atonde bua kumanyeye buakamuelelabo mbila nunku. 25 Hakamusuikabo mionshi, Paulo wakebesha kapitene ka masalayi lukama wakadi muimane ha buihi ne, Nudi ne bukole bua kukuma muntu udi Muena Lomo, kabai banze kumuhisha, anyi ? 26 Hakunvua kapitene dî edi, wakaya kudi kamanda, wakamuambila ne, Udi wamba kuenza tshinyi ? Muntu eu udi Muena Lomo. 27 Kamanda wakalua, wakamukonka ne, Ungambile, udi Muena Lomo, anyi ? Yeye wakitaba ne, E. 28 Kamanda wakamuambila ne, Nakasumba budishikaminyi ebu ku mushinga mukole. Paulo wakamuambila ne, Kadi meme nakaledibua Muena Lomo. 29 Bakadi bamba kumutondesha ku bukole bakumuka kudiye lubilu ; ne kamanda kabidi wakatshina hakamumanyeye ne, Udi Muena Lomo, ne bua hakadiye mumusuike.
30 Kadi hakatshiabu, bualu bua wakasua kumanya bimpe tshiakamubandilabo kudi Bena Yuda, kamanda wakamusulula, wakamba bua bakuidi banene ba Nzambi ne balumbuludi bonso kudisangishabo, wakahueka ne Paulo, wakamushikika ku mpala kuabo.
23 Paulo udi ku mpala kua balumbuludi
1 Paulo wakatangila balumbuludi talala, wakamba ne Bana betu, nakadi muikale ne mutshima muakane ku mesu kua Nzambi tô ne ku dituku edi. 2 Muakuidi munene wa Nzambi, dina diandi Anania, wakambila bakadi bimane ha buihi n’andi bua kumukumabo ku mishiku. 3 Hashishe, Paulo wakamuambila ne, Nzambi neakukume, wewe tshimanu tshia nsubu tshidi tshitokesha ; udi mushikame undumbuluisha bu mudi mukenshi, kadi wewe wakubambila bua kunkumabo bu mudi kamui mukenshi, munyi ? 4 Bakadi bimane ha buihi ne Paulo bakamuebesha ne, Udi uhenda muakuidi munene wa Nzambi, anyi ? 5 Paulo wakamba ne, Bana betu, tshiakamanya ne, Yeye udi muakuidi munene wa Nzambi, bua bakafunda ne, Kuhendi mukokeshi wa tshisamba tshiebe. 6 Kadi hakamanya Paulo ne, Bakuabo mBasadoke, bakuabo mBafalese, wakela dî dikole ha tshilumbuluidi ne, Bana betu, ndi bianyi Mufalese, ndi muana wa Mufalese ; badi bandumbuluishila bua ditekemena ne bua dibika dia befue. 7 Hakambeye nunku, mpata yakajuka hankatshi ha Bafalese ne Basadoke, tshisumbu tshiabo tshiakatahuluka, 8 bualu bua Basadoke batu bamba ne, Kakuena dibika dia bafue anyi muanjelo anyi nyuma ; kadi Bafalese badi bitabusha ne, Malu â onso adiku. 9 Diyoyo dia bungi diakajuka ; bafundi bakuabo ba ku luseke lua Bafalese bakadi batayika bikole ne, Katuena bamone muntu eu ne bualu, ne nyuma wakumuambila dî, anyi ne muanjelo ? 10 Hakajuka mpata minene nunku, kamanda wakatshina ne, Paulo neatuanyibue, wakambila masalayi bua kuyau kumumusha munkatshi muabo ku bukole ne bua kuluau n’andi mu nsubu wa masalayi.
11 Hakila butuku, Mukelenge wakimana ha buihi n’andi, wakamba ne, Kolesha mutshima webe ; bu muwakuamba bualu buanyi mu Yelushalema, nunku bûdi n’abu mbua kubuamba mu Lomo kabidi.
Badi belela Paulo tshifufu bua kumushiha
12 Hakatshiabu, Bena Yuda bakasangisha dî diabo, bakadiela mulau ne, Katuena tudia, katuena tunua, tô ne hatuashiha Paulo. 13 Bakadi bele tshifufu nunku bakadi batambe ha makumi anai. 14 Bakalua kudi bakuidi banene ba Nzambi ne kudi bakulu, bakamba ne, Tuakusangisha dî dietu, badiele mulau mukole, ne, Katuena tulabula tshintu, tô ne hatuashiha Paulo. 15 Katataka nuenu ne balumbuludi nuambile kamanda bua yeye kulua n’andi kunudi, bu badi basue kumanya bualu buandi bimpe ; tuetu tudi bamane kudilongolola bua kumushiha diambedi yeye kai muanze kulua ha buihi. 16 Kadi muana mulume wa muan’abo ne Paulo mukashi wakunvua bualu bua kualamina kuabo, wakalua, wakabuela mu usubu wa masalayi, wakambila Paulo. 17 Paulo wakabikila kapitene kakuabo kudiye, wakamuambila ne, Ya ne nsongalume eu kudi kamanda, bua yeye udi ne dî dia kumuambila. 18 Nunku kapitene wakamuangata, wakaya n’andi kudi kamanda, wakamuambila ne, Paulo, muena lukanu, wakumbikila kudiye, wakungambila bua kulua ne nsongalume eu kûdi, udi ne dî dia kukuambila. 19 Kamanda wakamukuata ku tshianza, wakaya n’andi ha nkayandi, wakabanga kumuebesha mu busokoko ne, Udi ne dî kai dia kungambila ? 20 Yeye wakamba ne, Bena Yuda bakasangisha dî diabo bua kukuebesha bua wewe kulua ne Paulo makelela ha tshilumbuluidi, bu wewe udi musue kumuebesha bualu buandi kabidi bimpe. 21 Kuitabushi dî diabo, bua balume batambe makumi anai ba munkatshi muabo badi bamualamine, bamane kusangisha dî ne kudiela mulau ne, Katuena tudia, katuena tunua, tô ne hatuamushiha ; katataka badi badilongolole, batekemene dî diebe. 22 Nunku kamanda wakatuma nsongalume, wakamuambila ne, Kuambidi muntu mukuabo bu muwakunsokoluela malu â.
Badi batuma Paulo kudi Felika
23 Kamanda wakabikila tupitene tubidi, wakabambila ne, Nulongolole masalayi nkama ibidi bua kuyau tô ne ku Kaisalia, abike butuku ebu diba ha tshitema, ne masalayi adi enda ha tubalu makumi muanda mutekete, ne bena mafuma nkama ibidi ; 24 wakabambila kabidi bua kuangatabo tubalu tua kushikikahu Paulo bamufikishe bimpe kudi ngovena Felika. 25 Yeye wakafunda mukanda, nunku ne,
26 Kulaudio Lusia udi utumina ngovena wa butumbi Felika muoyo. 27 Bena Yuda bakakuata muntu eu, bakamba kumushiha ; kadi nakalua kudibo ne masalayi, nakamusungila, mumane kunvua ne, Udi Muena Lomo. 28 Bualu bua nakasua kumanya bimpe tshiakamubandilabo, nakaya n’andi ku tshilumbuluidi tshiabo. 29 Nakamusangana mubandibue anu bua makonka a mikenshi yabo, kadi dibanda diandi kadiakadi dia mua kumushiha anyi kumuela mu lukanu. 30 Hakandeshabo ne, Badi belela muntu eu tshifufu, nakumutuma kûdi lubilu ; nakambila bamubandi kabidi bua kuyabo kumubandila ku mesu kuebe.
31 Nunku masalayi akangata Paulo, bu muakâmbilabo, akalua n’andi mu butuku tô ne ku Antipati. 32 Kadi hakatshiabu, akashîa masalayi akadi ha tubalu bua kuyau n’andi, akahingana ku nsubu wau. 33 Hakafikau ku Kaisalia, hakafilau mukanda kudi ngovena, akateka Paulo ku mesu kuandi. 34 Hakaubaleye, wakakonka luseke luakadiye ; hakamanyeye ne, Ngua ku Kilikia, 35 wakamuambila ne, Nengunvue tshilumbu tshiebe bimpe, halua bakubandi ; wakamba bua kumulamabo mu nsubu munene wa Helode.
24 Paulo udi ku mpala kua Felika
1 Hakahita matuku atanu, muakuidi munene wa Nzambi, dina diandi Anania, wakahueka ne bakulu bakuabo ne mubakuidi, dina diandi Têtulo, bakabanda Paulo ku mesu kua ngovena. 2 Hakabikilabo Paulo, Têtulo wakabanga kumubanda ne,
Bualu bua tuetu tudi tusanka bua ditalala ditudi n’adi bua bualu buebe, ne bua lungenyi luebe batshidi balengesha malu mabi adi mu tshisamba etshi, 3 tudi tuitabusha bualu ebu mu malu onso ne mu miaba yonso, ne disakidila dionso, mukelenge wa butumbi Felika. 4 Bua meme tshikuhumbishi musangu mule, ndi nkutendekena bua wewe kutelesha mei makese atudi n’au bua lutulu luebe. 5 Tuakusangana muntu eu mutatshishi wa bantu, ne mutomboshi wa Bena Yuda bonso ba ha buloba, udi biandi tshilobo tshia tshisumbu tshia Bena Nazaleta ; 6 yeye wakakeba kuona ntempelo, tuakamukuata ; tuakamba kumulumbuluisha bu mudi mikenshi yetu. 7 Kadi kamanda, dina diandi Lusia, wakalua, wakamunyenga mu bianza bietu ku bukole, 8 wakambila bamubandi balue ku mpala kuebe ; hawamukonka nkayebe, nêumanye mua kujingulula malu â onso atudi tumubanda. 9 Bena Yuda kabidi bakamubanda, bamba ne, Malu â adi malelela.
10 Hakamana ngovena kumushukuila mutu bua kuakuleye, Paulo wakandamuna ne,
Bualu bua ndi mumanye ne, Wewe wakamana kuikala mulumbuludi wa tshisamba etshi bidimu bia bungi, ndi ndividila ne mutshima musanke ; 11 bua wewe udi mua kujingulula ne, Matuku kêna manze kuhita dikumi ne abidi hanakabanda ku Yelushalema bua kutendelela Nzambi ; 12 kabakansangana mu ntempelo ngela mpata ne muntu mukuabo anyi ntombosha bantu, nasha mu nsunagoga, nasha mu musoko. 13 Kabena bamanye mua kushikika ku mesu kuebe malu adibo bambanda katataka. 14 Kadi ndi ntonda kûdi ne, Ntu ngakuatshila Nzambi wa bankambua betu mudimu mu Nshila udibo babikila ne, Ngua batahuluki, ndi ngitabusha malu onso adi mu mikenshi ya Nzambi ne akafunda baprofete ; 15 ndi ne ditekemena kudi Nzambi didi bantu aba bitabusha kabidi ne, Dibika dia bafue nedikaleku, ne dia bakane ne dia babi. 16 Bua bualu ebu ndi ndienzesha matuku onso bua kuikala bianyi ne mutshima udi kawi ne tshilema kudi Nzambi ne kudi bantu. 17 Hakahita binga bidimu, nakalua ne bintu bia luse bua kubiha tshisamba tshianyi, ne bia kufila kudi Nzambi. 18 Hanakadi ngenza nunku, bakansangana mumane kulengeshibua mu ntempelo, tshi ne tshisumbu tshia bantu, tshî ne diyoyo ; kadi Bena Yuda ba mu Asia bakadimu ; 19 bu bobo bikale n’anyi tshilumbu, bakadi kulua ku mesu kuebe ne kumbanda. 20 Bantu aba mene kabidi bambe bualu bubi buakansanganabo n’abu hanakimana ku mpala kua balumbuludi, 21 anu dî edi dimue dinakela hanakimana munkatshi muabo ne, Badi bandumbuluisha ku mesu kuenu lelu bualu bua dibika dia bafue.
22 Kadi Felika, wakadi mumanye bualu bua Nshila bimpe, wakabalaya ne, Hahueka kamanda Lusia, nendonde bualu buenu bimpe. 23 Yeye wakambila kapitene bua kumulameye ne bua kumulesheye luse ne bua kahidishi balunda bandi bua kuluabo kumukuatshisha.
Paulo udi ku mpala kua Felika tshiakabidi
24 Hakahita matuku, Felika wakalua ne mukashi wandi Dusila, wakadi biandi Muena Yuda, wakabikila Paulo, wakunvua dî diandi bualu bua ditabusha dia mu Kilisto Yesu. 25 Hakadiye wakulangana n’abo bualu bua buakane, ne bua didikanda, ne bua tshilumbuluidi tshilualua, Felika wakatshina bikole, wakamba ne, Ya biebe katataka ; hanaheta tshikondo tshiakane, nenkubikile kundi. 26 Yeye wakadi utekemena ne, Paulo neampe biuma. Ebu mbualu buakadiye umubikidila misangu ne misangu bua kuakula n’andi. 27 Kadi hakahita bidimu bibidi, Pokio Festo wakahingana ha muaba wa Felika ; kadi bualu bua wakasua kuikala ne diakalengele kudi Bena Yuda, Felika wakashîa Paulo mu lukanu.
25 Paulo udi ku mpala kua Festo, udi wamba ne, Ndi ndayidila kudi Kaisa
1 Nunku hakabuela Festo mu luseke luandi, hakahita matuku asatu, wakumuka mu Kaisalia, wakabanda ku Yelushalema. 2 Bakuidi banene ba Nzambi ne bantu banene ba Bena Yuda bakabanda Paulo ku mesu kuandi ; bakabanga kumutendekena, 3 bakamulomba diakalengele kudibo, diakabi kudi Paulo, ne, Utume dî bua kumubikila ku Yelushalema ; bamane kuela tshifufu bua kumushihela mu nshila. 4 Kadi Festo wakandamuna ne, Badi balama Paulo ku Kaisalia, nkadi ha kuyaku tshituha tshihi ; 5 badi ne bukokeshi munkatshi muenu bahueke n’anyi ; bikala muntu au ne bualu bubi, bamubande.
6 Hakalaleye munkatshi muabo matuku kâi mahite ha muanda mukulu anyi dikumi, wakahueka ku Kaisalia ; hakatshiabu, wakashikama ha tshilumbuluidi, wakamba bua kuluabo ne Paulo. 7 Hakalueye, Bena Yuda bakadi bafume ku Yelushalema bakimana bamunyungulule, bakamubanda malu makole a bungi akadibo kabai bamanye mua kuashikika. 8 Kadi Paulo wakadividila ne, Tshiakenza bualu bubi bumue, nasha bua mikenshi ya Bena Yuda, nasha bua ntempelo, nasha bua Kaisa. 9 Bualu bua Festo wakasua kuikala ne diakalengele kudi Bena Yuda, yeye wakebesha Paulo ne, Wewe newitabushe bua kuya ku Yelushalema bua kukulumbuluishilaku bua malu â ku mesu kuanyi, anyi ? 10 Kadi Paulo wakamba ne, Ndi muimane ku tshilumbuluidi tshia Kaisa, bundi n’abu bua kulumbuluishibuaku ; tshiakuenzela Bena Yuda bibi, bu mûdi wewe mene mumanye bimpe kabidi. 11 Bingikala muenji wa bualu bubi, ne bingikala muenze bualu bua lufu, tshiena mpidia kufua ; kadi bikala malu au onso adi bantu aba bambande kâi malelela, kakuena muntu udi mumanye mua kunfila kudibo bua kubasankisha. Ndi ndayidila kudi Kaisa. 12 Hashishe, Festo wakasangisha dî ne bamukuatshishi ba bilumbu, wakamukudimuna ne, Wewe wakulayidila kudi Kaisa, neuye kudi Kaisa.
13 Hakahita manga matuku, mukelenge Agipa ne Bênike bakalua ku Kaisalia bua kuela Festo muoyo. 14 Hakadibo balalaku matuku a bungi, Festo wakalesha mukelenge tshilumbu tshia Paulo ne, Muena lukanu mukuabo udiku, mushîa kudi Felika : 15 hanakadi ku Yelushalema, bakuidi banene ne bakulu ba Bena Yuda bakanmanyisha bualu buandi ; bakandomba ne, Umuhishe. 16 Nakabakudimuna ne, Bena Lomo kabena ne tshilele tshia kufila muntu tshianana diambedi mubanda kai muanze kuikala ne bamubandi ku mpala kuandi, kai muanze kuikala ne tshikondo tshia kudividila bua bualu buakamubandabo. 17 Nunku hakadisangishabo kunoko, tshiakashanguluka ; hakatshiabu, nakashikama ha tshilumbuluidi, nakamba bua kuluabo ne muntu eu. 18 Hakimana bamubandi, kabakadi bamubanda bualu bumue bua malu mabi anakadi ngela meshi ; 19 kadi bakadi bamubanda bua malu makuabo a tshitendeledi tshiabo, ne bua kampanda au Yesu, wakamana kufua, kadi Paulo wakadi ukolesha dî diandi ne, Udi ne muoyo. 20 Bualu bua nakadi ndubakana mua kukonka bua malu â, tshiakamanya mua kukosa tshilumbu etshi, nakamukonka ne, Wewe newitabushe bua kuya ku Yelushalema bua bakulumbuluishileku bua malu â, anyi ? 21 Kadi hakalomba Paulo bua kumulamabo tô ne ku dikosa dia tshilumbu tshiandi kudi Augusto, nakabambila bua kumulamabo tô ne hanamanya mua kumutuma kudi Kaisa. 22 Agipa wakambila Festo ne, Meme kabidi nakadi musue kunvua dî dia muntu au. Festo wakamba ne, Makelela neunvue dî diandi.
23 Hakatshiabu, Agipa ne Bênike bakalua ne kudilesha kunene, bakabuela mu muaba wa kunvua bilumbu, ne tumanda ne bantu banene ba musoko ; hakamba Festo dî, bakalua ne Paulo. 24 Festo wakamba ne, Mukelenge Agipa ne bonso badi n’etu kunoko, nudi nutangila muntu eu wakabandabo kudi tshisumbu tshionso tshia Bena Yuda ku mesu kuanyi, ku Yelushalema ne kunoko kabidi, bela mbila ne, Kambimpe bia yeye ikale ne muoyo kabidi. 25 Kadi meme nakamusangana kai muenze bualu bua kufueye ; bua yeye nkayandi wakalayidila kudi Augusto, nakasungula bua kumutuma. 26 Kadi tshiena ne dî dilelela dia bualu buandi dia kufundila mukelenge wanyi. Ebu mbualu bunakumubikidila ku mpala kuenu, ne kudi wewe mene, mukelenge Agipa, hakonkibueye tshilumbu tshiandi, nenmanye dî dia kufunda, 27 bualu bua ndi mona ne, Kendungenyi luakane bua kutuma muena lukanu, tshî muambe tshiakamubandabo.
26 Paulo udi udividila ku mpala kua Agipa[24]
1 Agipa wakambila Paulo ne, Udi mua kudiambila bualu buebe. Paulo wakolola tshianza, wakabanga kudividila ne,
2 Mukelenge Agipa, ndi ne disanka bualu bua lelu ndi ngamba kudividila ku mesu kuebe bua malu onso anakubandibua kudi Bena Yuda ; 3 ndi ntamba kusanka bua wewe udi mumanye bilele bia Bena Yuda ne malu abo bimpe ; ndi nkutendekena bua wewe kutelesha dî dianyi ne lutulu. 4 Tshikadilu tshia muoyo wanyi ku buana buanyi, tshinakadi n’atshi ku tshibangidilu munkatshi mua tshisamba tshianyi mene, ne ku Yelushalema, tshidi tshimanyibue kudi Bena Yuda bonso ; 5 biasuabo kuamba dî dilelela, badi banmanye ku tshibangidilu, bu munakadi Mufalese wa tshisumbu tshia bakatamba kulamata tshitendeledi tshietu. 6 Katataka ndi muimane aha bua kulumbuluishibua bua ditekemena dia mulayi wakalaya Nzambi bankambua betu ; 7 bisamba bietu dikumi ne bibidi bidi bitendelela Nzambi bikole butuku ne munya, bidi bitekemena ne, Netuhete mulayi au. Mukelenge, Bena Yuda badi bambandila bualu bua ditekemena edi. 8 Biabisha Nzambi bafue, nudi numona bualu ebu bu bualu budi kabui bua kuitabushibua munyi ? 9 Bulelela, meme kabidi nakadi ngelangana meshi ne, Bundi n’abu mbua kuenza malu a bungi adi abihisha dina dia Yesu wa ku Nazaleta. 10 Nakenzenza bualu ebu kabidi mu Yelushalema ; hanakangata bukole kudi bakuidi banene ba Nzambi, nakabuesha basanto ba bungi mu nsubu ya lukanu ; hakambabo kubashiha, nakitabusha. 11 Misangu ya bungi nakadi mbakengesha mu nsunagoga yonso, nakakeba bua kubahendesha Nzambi ; bualu bua nakadi n’abo lukuna lutambe, nakabakengesha tô ne ku misoko ya bisamba bikuabo. 12 Hanakadi ngenza nunku, nakadi ngenda mu nshila wa ku Damaseke ne bukole ne dî bia bakuidi banene ; 13 hakafika diba munda munya, mukelenge, nakatangila munya mukole ufuma mu diulu mutambe dinkenka dia diba, wakuntemena meme ne bakadi benda n’anyi. 14 Buonso buetu hatuakahona hanshi, nakunvua dî dingambila mu muaku wa Bena Ebelu ne, Shaula, Shaula, udi unkengeshila meme tshinyi ? Wewe udi udikengesha hautshidi usuba mikolo ku mutshi musonga. 15 Nakamukonka ne, Mukelenge, wewe udi nganyi ? Mukelenge wakankudimuna ne, Ndi bianyi Yesu ûdi ukengesha ; 16 kadi bika, wimane, bua bualu ebu nakumuenekela kûdi bua kukusungula bu muenji wa mudimu wanyi ne bu mumanyishi wa malu awakumona ne wa malu anamuenekela kûdi ; 17 nenkusungile mu bianza bia bantu ne bia bisamba bia bende, bandi nkutuma kudibo, 18 bua wewe kubulula mesu abo, bakome nyima ku mîdima batangile ku munya, bakoma nyima ku bukole bua Satana batangile kudi Nzambi, bua bobo bahete dijimisha dia mibi yabo ne buhianyi munkatshi mua badi balengeshibue ku ditabusha didibo bangitabusha n’adi. 19 Nunku, mukelenge Agipa, tshiakahidia kutumikila tshikena kumona tshia mu diulu, 20 kadi nakambila ba mu Damaseke diambedi, ne ba mu Yelushalema, ne ba mu luseke luonso lua Yudaya, ne ba bisamba bia bende kabidi, bua kukudimunabo mitshima yabo, batshinguluke kudi Nzambi, benze malu adi makanangane ne dikudimuna dia mitshima yabo. 21 Bua bualu ebu mbuakankuatshila Bena Yuda mu ntempelo, bakeba kunshiha. 22 Bualu bua nakaheta dikuatshisha dia kudi Nzambi, ndi muimane tô ne lelu eu, nmanyisha bakese ne banene, tshî ngamba manga malu, anu akambabo kudi baprofete ne kudi Mose ne, Alualua. 23 Ndi mbalesha bu mudi Kilisto mumanye mua kukenga, ne bu mudiye, wa kumudilu wa ku dibika dia bafue, wamba kumanyisha bantu ne bisamba bia bende bualu bua munya.
24 Hakadiye udividila nunku, Festo wakela dî diandi bikole ne, Paulo wewe udi muhale, lungenyi luebe lua bungi ludi lukuhadisha. 25 Kadi Paulo wakamba ne, Mukelenge Festo, tshiena muhale, kadi ndi ngamba mei a bushua ne a meshi. 26 Mukelenge Agipa udi mumanye bua malu â ; ndi muambilau ne dikima ; bualu bua ndi ngitabusha ne, Kakuena bualu bumue bua mu malu â budi bumusokome, bua bualu ebu kabuakenjibua mu ditumba dia nsubu. 27 Mukelenge Agipa, wewe udi witabusha mei a baprofete, anyi ? Ndi mumanye ne, Udi muitabushe. 28 Agipa wakambila Paulo ne, Wewe udi ukeba kungitabushisha ndue Muena Kilisto anu ne kalu kakese. 29 Paulo wakamba ne, Nasha ne kalu kakese nasha ne bualu bunene, ndi ndomba Nzambi kambua wewe nkayebe kadi bua bonso badi bunvua mei anyi lelu kabidi, balue bu mundi emu, anu nkanu ei idishadile.
30 Mukelenge wakabika ne ngovena ne Bênike ne bakadi bashikame n’abo. 31 Hakumukabo, bakambilangana ne, Muntu eu kena wenza bualu bua lufu anyi bua lukanu. 32 Agipa wakambila Festo ne, Bu muntu eu kai mulayidile kudi Kaisa, bakadi kumanya mua kumulekela.
27 Badi batuma Paulo ku Lomo
1 Hakasungulabo bua tuetu kuya mu buatu ku Italia bakafila Paulo ne bakuabo bakadi mu nsubu wa lukanu mu bianza bia Yulio, kapitene ka mu tshisumbu tshia masalayi tshiakadibo babikila ne, Tshia Augusto. 2 Hatuakabuela mu buatu bua ku Adulamutiona buakadi buamba kuya ku miaba yakadi kukala kua mai a luseke lua Asia, tuakaya ; Alistâko, Muena Makedonia wa ku Tesalonike wakadi n’etu. 3 Hakatshiabu, tuakafika ku Sidona ; Yulio wakenzela Paulo bimpe, wakitabusha bua yeye kuya kudi balunda bandi bamukuatshishe. 4 Hatuakumukaku, tuakayila ku nyima kua Kupulio, bualu bua luhehele luakadi lutuhingisha. 5 Hatuakasabuka mai akadi hehi ne Kilikia ne Pampulia, tuakafika ku Mula, musoko wa mu luseke lua Lukia. 6 Kapitene wakasanganaku buatu bua Alesandelia buakadi buya ku Italia, wakatubueshamu. 7 Hatuakadi tuya matuku a bungi bitulu bitulu, tuakafika ha buihi ne Kinido, benda ne ditata dikole ; bua luhehele luakadi lutuhumbisha bua kufikaku, tuakayila ku nyima kua Kulete hehi ne Salamone. 8 Hatuakahitshilaku ne ditata dikole, tuakafika ku muaba udibo babikila ne, Dilobo Dimpe ; musoko wa Lasaya wakadi ha buihi.
9 Hakahita matuku a bungi, luendu lumane kutukuata buowa, bualu bua matuku a Dijila dia bia kudia akamana kuhita, Paulo wakabanga kubadimusha : 10 wakabambila ne, Balumiana, ndi mona ne, Luendu elu neluikale ne dibutuka ne dijimina dikole, kendia bintu ne buatu nkayabi, kadi ndia mioyo yetu kabidi. 11 Kadi kapitene ka masalayi wakatamba kuitabusha dî dia muena yende ne dia muena buatu ku mpala kua mei akamba Paulo. 12 Bualu bua dilobo adi kadiakadi diakane dia kushikishilaku ngondo ya mashika, bakadi batambe bungi bakamba ne, Tumukai kunoko, ne tuamanya mua kufika ku Foinike bua kushikishilaku ngondo ya mashika, aku kudi dilobo dikuabo dia Kulete, didi ditangila ku node-esete ne ku sude-esete. 13 Hakaheha luhehele lua ku sude bitulu bitulu, bakelangana meshi ne, Tuakuheta butudi basue, bakabisha luongo, bakadi bayila ku muelelu wa mai wa Kulete. 14 Kadi hakahita tshituha tshihi, tshihuhu tshikole tshidibo babikila ne, Eulakulo, tshifuma ku mpata, tshiakatukuma. 15 Hakatutatshi ku buatu, kabuakamanya mua kululama kuakadi kuvuila tshihuhu, tuakalekela kuita, luhehele luakatuendesha. 16 Hatuakafika ku nyima kua tshisenga tshikese, dina diatshi Kauda, tuakadi ne bualu bukole bua kuambula buatu bukese ; 17 hakabubandishabu, bakanyengela buatu bunene mionshi ha nyima bua kubukuatakasha. Hakatshinabo ne, Luhehele nelutuele ha lusenga lua ku Suti, bakatulula tshilulu tshiakadi tshiendesha buatu, luhehele luakatuendesha. 18 Hatuakatata bikole ne tshihuhu, hakatshiabu, bakabanga kuela biakadibo batuala mu buatu mu mai ; 19 hakafika dituku disatu, bakela bintu bikuabo bia mu buatu mu mai ne bianza biabo. 20 Diba ne mitoto kabiakatutemena matuku a bungi, tshihuhu tshitambe bukole tshiakatukuata, katuakadi ne ditekemena kabidi ne, Netusungidibue. 21 Hakadibo kabai badie musangu mule, Paulo wakimana munkatshi muabo, wakamba ne, Balumiana, biakadi bimpe bia nuenu kunvua dî dianyi ; bu nuenu benze nunku, kanuakadi kumuka ku Kulete, kanuakadi kuikala ne bualu bukole ebu ne bua dibutuisha dia bintu. 22 Katataka ndi nusengelela ne, Koleshai mitshima yenu, bualu bua muoyo wa muntu umue wa munkatshi muenu kawena ujimina, anu buatu. 23 Bualu bua muanjelo wa Nzambi wanyi, undi nkuatshila mudimu, wakuimana ha buihi n’anyi butuku ebu ; 24 wakungambila ne, Paulo, kutshinyi ; bûdi n’abu mbua kuimana ku mpala kua Kaisa ; ne mona, Nzambi wakukuha bonso badi benda n’ebe mu buatu. 25 Nunku, bana betu, nukoleshe mitshima yenu ; ndi ngitabusha Nzambi ne, Bualu nebuenjibue bu muakungambileye. 26 Kadi butudi n’abu mbua kuedibua mu tshisenga.
27 Hakalua butuku bua dikumi ne anai, hakadi luhehele lututambakasha mu mai manene a Adulia, mundankulu bena buatu bakelangana meshi ne, Tukadi ha kufika ha buihi ne buloba. 28 Bakateta bule bua mai, bakabusangana maboko makumi abidi ; hakayabo tshituha, bakabuteta kabidi, bakabusangana maboko dikumi ne atanu. 29 Hakatshinabo ne, Netuedibue ha mabue, bakela luongo inai mu mai ku tshitaku tshia buatu, bakadi bajinga ne, Buatshiahu. 30 Bena buatu bakamba kunyema, bakadi batulula buatu bukese mu mai, badinga ne, Tudi basue kuela luongo mikuabo ku mpala kua buatu. 31 Kadi Paulo, wakambila kapitene ka masalayi ne masalayi mene ne, Bikala bantu aba kabai bashale mu buatu, kanuena mua kusungidibua. 32 Hashishe masalayi akakosa mionshi ya buatu bukese, buakahona mu mai. 33 Paulo wakadi ubasengelela buonso buabo tô ne hakamba butuku kutshia, bua kudiabo, wamba ne, Edi ndituku dia dikumi ne anai anuakadi bashale, bajile bia kudia kanui badie tshintu. 34 Nunku ndi nusengelela bua nuenu kudia, bualu ebu nduhandu luenu, bualu bua lusuki lua ku mutu kua umue wenu kaluena lujimina. 35 Hakambeye nunku, wakangata mutanda wa bidia, wakasakidila Nzambi ku mesu kua buonso buabo, wakautshibula, wakabanga kudia. 36 Buonso buabo bakakolesha mitshima yabo, ne bobo bine bakangata bia kudia. 37 Buonso buetu tuakadi mu buatu bantu nkama ibidi ne makumi muanda mutekete ne basambombo. 38 Hakûkutabo, bakabanga kuhehesha buatu, bakela blé mu mai. 39 Hakatshiabu, kabakadi bamanye buloba abu ; bakatangila tshinkonya tshia mai tshiakadi ne lusenga, bakasangisha dî ne, Ne tuamanya mua kutuma buatu mu muaba wawa. 40 Bakakosa, mionshi ya luongo, bakabishîa mu mai ne mionshi ; ha diba adi mene bakasulula mionshi ya bidimba ; bakabandisha tshilulu tshia ku mpala bua kukuatatshi luhehele, bakabanga kuya balulame ku muelelu wa mai. 41 Kadi hakafikabo ha nsangilu ibidi ya mai, bakatua buatu ku lusenga ; mpala wa buatu wakatua ku lusenga, wakashindama, kadi tshitaku tshiabu tshiakabanga kutshibuka bualu bua bukole bua mambuanka. 42 Lungenyi lua masalayi luakadi lua kushiha bena lukanu, bua umue wabo kombedi, kanyemi. 43 Kadi bualu bua kapitene kau wakasua kusungila Paulo, wakâlekesha ; wakamba ne, Badi bamanye mua kuombela badiele mu mai, badianjile ku mpata, 44 bakuabo bangate mabaya anyi bintu bikuabo bia mu buatu, baye ha mutu habi. Nunku buonso buabo bakafika ku mpata, bakahanduka.
28 Nyoka udi usuma Paulo
1 Hatuakahanduka, tuakamanya ne, Tshisenga etshi ntshidibo babikila ne, Melita. 2 Basenshi bakadi batufua luse lua bungi : bakatutemena kahia, bakatubikila buonso buetu, bualu bua nvula wakadi muloke ne bua mashika akadiku. 3 Hakatshiaba Paulo tshisumbu tshia nkunyi, hakatshieleye mu kahia, nyoka wakahatukamu bualu bua luiya lua kahia, wakalamata ku tshianza tshiandi. 4 Hakatangila basenshi nyoka mubi mulembelele ku tshianza tshiandi, bakambilangana ne, Bulelela, muntu eu udi mutahianganyi ; wakuhanduka mu mai, kadi dilumbulula dilelela kadiena ditabusha bua yeye kuikala ne muoyo. 5 Kadi yeye wakakuha nyoka mu kahia, kakunvua disama. 6 Bobo bakadi batekemena ne, Neûle, anyi neahone hanshi lukasa mufue ; kadi hakatekemenabo nunku musangu mule, hakadibo kabai bamone bualu bulue kudiye, bakakudimuna meshi abo bamba ne, Yeye udi nzambi.
Paulo udi wenza bualu bua kukema, udi wondaha tatu wa Popolio
7 Ha buihi ne muaba au hakadi madimi a muntu munene, mukelenge wa tshisenga, dina diandi Popolio, wakatubuesha mu nsubu muandi, wakatuenzela bimpe matuku asatu. 8 Kadi tatu wa Popolio wakadi mulale musame mubidi kahia ne munda mashi ; Paulo wakaya kudiye, wakatendelela Nzambi, wakamulenga bianza, wakashikisha masama andi. 9 Hakenzeye nunku, bakuabo ba mu tshisenga bakadi ne mabedi bakadi balua kudiye, bakadi bakoleshibua ; 10 bobo bakatamba kututumbisha ; hatuakamba kumuka, bakabuesha bintu bituakadi n’abi bualu mu buatu.
Paulo udi uya ku Lomo
11 Hakahita ngondo isatu, tuakabuela mu buatu bua ku Alesandelia buakadi bulale ku tshisenga bua ngondo ya mashika, tshimanyinu tshiabu ne, Diosokuli. 12 Hatuakafika ku Sulakusa, tuakalalaku matuku asatu. 13 Hatuakumukaku, tuakatshinguluka, tuakafika ku Legio. Hakahita dituku, luhelele lua ku sude luakajuka, tuakafika ku Potiolo dituku dibidi. 14 Tuakasanganamu bana betu ba Nzambi, bobo bakatusengelela bua kushala n’abo matuku muanda mutekete. Nunku tuakalua ku Lomo. 15 Kadi hakunvua bana betu ba Nzambi ba mu Lomo lumu luetu, bakalua kutuakidila ku Tshisalu tshia Apio ne ha Nsubu Isatu ya Tshilala Benyi ; hakabamona Paulo, wakasakidila Nzambi, mutshima wandi wakakankamana.
16 Hatuakabuela mu Lomo, bakitabusha bua Paulo ashikame ha nkayandi ne disalayi dimulame.
Paulo udi wambila Bena Yuda ba mu Lomo bualu bua Yesu
17 Hakahita matuku asatu, Paulo wakabikila bakadi ku mutu kua Bena Yuda ; hakunguilabo, wakabambila ne, Bana betu, tshiakenza bibi kudi bantu anyi ku bilele bia bankambua betu, kadi mu Yelushalema bakanfila musuika mu bianza bia Bena Lomo. 18 Hakankonkabo bualu, bakasua kundekela, bualu bua kabakansangana ne bualu bua meme kufuila. 19 Kadi hakahidia Bena Yuda kuitabusha dî diabo, bunakadi n’abu mbua kulayidila kudi Kaisa ; tshiakadi ne bualu bua kubanda n’abu tshisamba tshianyi. 20 Bua bualu ebu nunku bunakunubikidila bua kulua kuntangila ne bua kuakula n’anyi ; ndi musuikibue ne lukanu elu bualu bua ditekemena dia Isalele. 21 Bakamuambila ne, Tuetu katuakuangata mikanda mifume ku Yudaya bua bualu buebe, kakuena umue wa bana betu wakalua kunoko utuambila lumu, anyi ukutela ne bualu bubi. 22 Tudi basue kunvua bualu bûdi wela meshi ; bualu bua tshisumbu etshi, tudi bamanye ne, Badi batshibanda kuonso.
23 Hakamusunguilabo dituku, bakalua ba bungi mu nsubu muandi ; yeye wakabalondoluela malu, wakabayisha bua bukelenge bua Nzambi, wakateta bua kubitabushisha Yesu, ne ku mikenshi ya Mose ne ku mei a baprofete, dinda tô ne ku dilolo. 24 Bakuabo bakadi bitabusha malu akambeye, bakuabo bakadi bâhidia. 25 Hakabangabo kuhunga mei munkatshi muabo, bakumuka, hakamana Paulo kubambila anu dî dimue ne, Nyuma Muimpe wakambidila bankambua benu bimpe kudi muprofete Yeshaya ne,
26 « Ya biebe kudi bantu aba ubambile ne, Kunvua nenunvue, kanuena nujingulula ; Kumona nenumone, kanuena numona bimpe ; 27 Bua mitshima ya bantu aba yakulua manyi a bungi. Badi mpudi matshu, Bakubuikila mesu abo ; Nunku kabamonyi ne mesu abo, Kabunvu ne matshu abo, Kabamanyi ne mitshima yabo, Kabakudimunyi mitshima yabo Bua meme mbondahe »[25].
28 Numanye bienu ne, Luhandu elu luakutumibua kudi bantu ba bende, bobo kabidi nebunvue. 29 Hakambeye mei â, Bena Yuda bakaya, bakadi ne mpata ya bungi munkatshi muabo. 30 Paulo wakalalamu bidimu bibidi, wakadi mu wandi nsubu ufuta muena nsubu, wakadi witabusha bantu bonso bakalua kudiye, 31 ubambila bua bukelenge bua Nzambi, ubayisha malu a Mukelenge Yesu Kilisto ne dikima dionso, muntu kakamukanda.
Actes des apôtres en Tshiluba
[1] Mu anyi ne
[2] Mis. 69:25
[3] Mis. 109:8
[4] Yoele 2:28-32
[5] Mis. 16:8-11
[6] Mis. 110
[7] Dut. 18:15, 19
[8] Mis. 118:22
[9] Mis. 2 :1, 2
[10] Amosa 5:25-27
[11] Yesh. 66:1, 2
[12] Yesh. 53:7, 8
[13] Tangila ku Bien. 22:1-16 ; 26:9-18
[14] Tangila ku Bien. 2:14-41
[15] Mu anyi ne
[16] Mis. 2:7
[17] Yesh. 55:3
[18] Mis. 16:10
[19] Hab. 1
[20] Yesh. 49:6
[21] Amosa 9:11, 12
[22] Tangila ku 1 ne 2 Tes
[23] Dî edi mu Buena Gelika didi episkopos
[24] Tangila ku Bien. 9:1-18 ; 22:1-16
[25] Yesh. 6:9, 10
lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn fra_Latn lua_Latn est_Latn est_Latn lin_Latn est_Latn est_Latn eus_Latn est_Latn est_Latn lus_Latn lua_Latn lua_Latn lua_Latn lua_Latn lua_Latn est_Latn lua_Latn est_Latn som_Latn lua_Latn lus_Latn lua_Latn lua_Latn lua_Latn lua_Latn